<p><strong>Αν είστε λάτρεις του καφέ, αλλά τον πίνετε και &#8230;σας πίνει, υπό τον φόβο των άπειρων μύθων γύρω από την κατανάλωση καφεΐνης, σας έχουμε καλά νέα. Η Ευρωπαϊκή Αρχή Ασφάλειας Τροφίμων (EFSA), δημοσιεύοντας το προσχέδιο γνωμοδότησης για την καφεΐνη, έρχεται να απενοχοποιήσει όσους θεωρούν τον καφέ αναπόσπαστο κομμάτι της καθημερινότητάς τους.</strong></p>
<p>Στο σχετικό προσχέδιο γνωμοδότησής της, η Ευρωπαϊκή Αρχή καταλήγει στο συμπέρασμα ότι η κατανάλωση <strong>μέχρι 400 mg καφεΐνης ημερησίως</strong> από ενήλικες είναι ασφαλής και επομένως δεν χρειάζεται να στερηθεί κανείς την αγαπημένη του συνήθεια.</p>
<p>Η EFSA επίσης εκτιμά ότι μονές δόσεις καφεΐνης έως 200mg δεν εγείρουν ανησυχία για την υγεία των ενηλίκων (ηλικίας 18-65 ετών), ακόμη και εάν καταναλώνονται σε διάστημα μικρότερο των δύο ωρών πριν από έντονη σωματική άσκηση.</p>
<p>Όσον αφορά στις εγκύους και τις γυναίκες που θηλάζουν, υπογραμμίζεται ότι η κατανάλωση έως και 200 mg καφεΐνης την ημέρα δεν φαίνεται να ενέχει <strong>κίνδυνο ούτε για τη μέλλουσα μαμά ούτε βέβαια για το έμβρυο.</strong></p>
<p>Στην αξιολόγησή της, μετά από αυστηρή εξέταση όλων των διαθέσιμων επιστημονικών ερευνών σχετικά με την καφεΐνη, η EFSA διαπιστώνει τα επίπεδα ασφαλούς χρήσης της καφεΐνης ακόμη και από παιδιά και εφήβους, σε συγκεκριμένα χαμηλότερα όρια. Συγκεκριμένα, για τα παιδιά (3-10 ετών) και τους εφήβους (10-18 ετών), η καθημερινή πρόσληψη 3mg ανά κιλό σωματικού βάρους, η οποία για ένα παιδί 20 κιλών είναι περίπου 60 mg την ημέρα, θεωρείται ασφαλής.</p>
<p>Για να αντιληφθεί κανείς τι σημαίνουν οι ποσότητες αυτές, αναφέρεται ενδεικτικά ότι ένα ποτήρι (240ml) καφέ τυπικά περιέχει 65-120mg καφεΐνης (ανάλογα με το είδος και τον τρόπο παρασκευής του), ένα ποτήρι (250ml) τσάι 40-50mg, ένα ποτήρι (250ml) αναψυκτικού τύπου cola 25-30mg καφεΐνης, και μία πλάκα σοκολάτα υγείας 100g περίπου 40mg.</p>
<p>Η EFSA απαντάει και σε μια σειρά άλλων ερωτηματικών όπως για παράδειγμα, ότι η καφεΐνη δεν φαίνεται να αλληλεπιδρά αρνητικά με άλλα συστατικά των ενεργειακών ποτών, όπως η ταυρίνη, αλλά ούτε και με το αλκοόλ.</p>
<p><strong>Επίδραση στον ύπνο</strong></p>
<p>Η συχνότερη ανησυχία που εκφράζεται γύρω από την καφεΐνη, είναι κατά πόσο επηρεάζει την ποιότητα του ύπνου και οδηγεί σε αϋπνία. Η Αρχή προειδοποιεί ότι δόσεις καφεΐνης των 100mg μπορούν να αυξήσουν το χρόνο που χρειάζεται ένας ενήλικας, για να αποκοιμηθεί, ή ακόμη και να οδηγήσουν σε μείωση των συνολικών ωρών ύπνου. Στο ίδιο κείμενο υπογραμμίζει, ωστόσο, ότι η μέτρια κατανάλωση καφεΐνης, στο πλαίσιο μιας υγιεινής και ισορροπημένης διατροφής, μπορεί<strong> να οχυρώσει τον ανθρώπινο οργανισμό σε επίπεδο διάθεσης και πνευματικής απόδοσης.</strong></p>
<p>Η EFSA και συγκεκριμένα το Panel on Dietetic products, Nutrition and Allergies (NDA) ανέλαβε να εκφέρει την επιστημονική γνωμοδότηση για την καφεΐνη, μετά από σχετικό αίτημα της Ευρωπαϊκής Επιτροπής, και έχει θέσει σε δημόσια διαβούλευση μέχρι τις 15 Μαρτίου το προσχέδιο γνωμοδότησης, προκειμένου στη συνέχεια να εκδώσει την τελική της απόφαση.</p>
<p>Όπως δείχνουν τα πρώτα δεδομένα, πάντως, μπορούμε να απολαμβάνουμε άφοβα τον αγαπημένο μας καφέ.</p>