<p><strong><em>Οι μελιτζάνες μου αρέσουν όπως κι αν μαγειρευτούν, τους έχω πολύ αδυναμία…</em></strong></p>
<p>Τι να θυμηθώ… τις τηγανητές με γιαούρτι, το ιμάμ μπαϊλντί, την μελιτζανοσαλάτα, τις μελιτζάνες πουρέ… τι να πρωτοθυμηθώ….</p>
<p>Σήμερα όμως, θα φτιάξουμε τις μελιτζάνες παπουτσάκια που με τρελαίνουν!!!</p>
<p><img class="alignleft size-full wp-image-54764" src="http://thecitizen.gr/wp-content/uploads/2015/04/ΜΕΛΙΤΖΑΝΕΣ.jpg" alt="ΜΕΛΙΤΖΑΝΕΣ" width="275" height="183" /></p>
<p><strong><em>Θα χρειαστούμε για μισό κιλό κιμά, τέσσερις μελιτζάνες φλάσκες μακρόστενες, που όμως όταν τις κόψουμε στην μέση, θα γίνουν οκτώ.</em></strong></p>
<p><strong><em>Αν δεν έχετε φλάσκες και έχετε τσακώνικες, να πάρετε οκτώ. </em></strong></p>
<p><strong><em>Οι μελιτζάνες παπουτσάκια</em></strong> <strong><em>χρειάζονται ένα κιμά</em></strong>, σαν αυτόν που κάνουμε τα μακαρόνια με κιμά, το παστίτσιο η τον μουσακά, <strong><em>μπεσαμέλ</em></strong> και <strong><em>τυρί τριμμένο</em></strong>.</p>
<p><strong><em>Φυσικά, υπάρχει και η έτοιμη μπεσαμέλ για ευκολία!!</em></strong></p>
<p>Θα σας πω εν τάχει, ότι τον κιμά τον τσιγαρίζουμε στο λάδι του, τον σβήνουμε με κρασί, αλατοπιπερώνουμε, ρίχνουμε κανελογαρύφαλα, μοσχοκάρυδο και δαφνόφυλλο και τον αφήνουμε να ψηθεί συμπληρώνοντας λίγο νεράκι.</p>
<p><img class="aligncenter size-full wp-image-54765" src="http://thecitizen.gr/wp-content/uploads/2015/04/ΜΕΛΙΤΖΑΝΕΣ-ΠΑΠΟΥΤΣΑΚΙΑ-1.jpg" alt="ΜΕΛΙΤΖΑΝΕΣ ΠΑΠΟΥΤΣΑΚΙΑ 1" width="728" height="438" /></p>
<p><strong><em>Αν κάποιοι θέλουν, μπορούν να βάλουν και τριμμένη ντομάτα. </em></strong></p>
<p>Πιο παλιά και πριν ακόμη αρχίσουμε να προσέχουμε λίγο περισσότερο τι τρώμε και πως το τρώμε, τις μελιτζάνες τις τηγανίζαμε, τώρα πια δεν το κάνουμε, είναι εξαιρετικά ανθυγιεινό.</p>
<p>Τις μελιτζάνες λοιπόν, τις βάζουμε στον φούρνο, αφού τις χαράξουμε από πάνω, μισή ώρα περίπου να μαλακώσουν για να μπορούμε να τις γεμίσουμε.</p>
<p><img class="aligncenter size-full wp-image-54768" src="http://thecitizen.gr/wp-content/uploads/2015/04/ΜΕΛΙΤΖΑΝΕΣ-ΠΑΠΟΥΤΣΑΚΙΑ-2.jpg" alt="ΜΕΛΙΤΖΑΝΕΣ ΠΑΠΟΥΤΣΑΚΙΑ 2" width="850" height="417" /></p>
<p><strong><em>Αν χρησιμοποιήσετε φλάσκες και έχουν σάρκα αρκετή, όταν τις ψήσετε, αφαιρέστε λίγη, για να έχουν μεγαλύτερη υποδοχή για τον κιμά και την σάρκα που θα βγάλετε ρίξτε τη στον κιμά.</em></strong></p>
<p>Όπως λοιπόν τις έχουμε ανοίξει για να βάλουμε τον κιμά, τους ρίχνουμε λίγο τυρί τριμμένο και μετά βάζουμε τον κιμά.</p>
<p>Αμέσως μετά, φτιάχνουμε την μπεσαμέλ, είτε μόνοι μας είτε την έτοιμη και σκεπάζουμε ένα ένα τα παπουτσάκια μας.</p>
<p>Ραντίζουμε με λίγη κανέλα, ρίχνουμε λίγο ακόμη τυρί τριμμένο και τα βάζουμε στο φούρνο για μισή ώρα περίπου μέχρι δηλαδή που θα ροδίσει από πάνω η μπεσαμέλ.</p>
<p><img class="aligncenter size-full wp-image-54769" src="http://thecitizen.gr/wp-content/uploads/2015/04/ΜΕΛΙΤΖΑΝΕΣ-ΠΑΠΟΥΤΣΑΚΙΑ-3.jpg" alt="ΜΕΛΙΤΖΑΝΕΣ ΠΑΠΟΥΤΣΑΚΙΑ 3" width="717" height="483" /></p>
<p><strong><em>Και για να μην πείτε ότι δεν σας λέω την μπεσαμέλ, θα την πούμε.</em></strong></p>
<p>Βάλτε σ ένα κατσαρολάκι λίγο <strong><em>λάδι η βούτυρο</em></strong> να κάψει, εγώ βάζω πάντα λάδι, ρίξτε μέσα τρεις κουταλιές της σούπας γεμάτες, <strong><em>αλεύρι</em></strong> και ανακατέψτε γρήγορα με το σύρμα, για να μην σβολιάσει, αμέσως μετά ρίχνετε σιγά σιγά το <strong><em>γάλα</em></strong> ανακατεύοντας μέχρι να πήξει, μετά, χτυπάτε δυο <strong><em>αυγά</em></strong> καλά και τα ρίχνετε μέσα, ανακατεύοντας καλά να ενσωματωθούν, βάλτε λίγο <strong><em>μοσχοκάρυδο</em></strong> και λίγο <strong><em>τυρί τριμμένο</em></strong> κι έτοιμη.</p>
<p><img class="aligncenter size-full wp-image-54771" src="http://thecitizen.gr/wp-content/uploads/2015/04/ΜΕΛΙΤΖΑΝΕΣ-ΠΑΠΟΥΤΣΑΚΙΑ-4.jpg" alt="ΜΕΛΙΤΖΑΝΕΣ ΠΑΠΟΥΤΣΑΚΙΑ 4" width="783" height="466" /></p>
<p>Τα παπουτσάκια τα συνοδεύουμε με μια φρέσκια πράσινη σαλάτα και κρασάκι της αρεσκείας σας, εγώ με τα παπουτσάκια προτιμώ το ροζέ…</p>
<p>Να τα απολαύσετε…</p>