Αναμφίβολα το χαμόγελο είναι η καλύτερη πρώτη εντύπωση για να κατακτήσουμε τους πάντες και τα πάντα. Οι έξυπνοι τρόποι της φροντίδας των δοντιών, μπορούν να εξαλείψουν τις ατέλειες που δημιουργούνται σε αυτά. Μπορούν να δώσουν στο χαμόγελο μας τη λάμψη που χρειάζεται για να τραβήξει επάνω του όλα τα βλέμματα.

Οι καθημερινές διατροφικές συνήθειες αλλοιώνουν την λευκότητα των δοντιών. Από την άλλη όμως υπάρχουν μικρά μυστικά που σχετίζονται με τη διατροφή και μας βοηθούν να δώσουμε ξανά λάμψη στα δόντια μας και ένταση στο χαμόγελό μας. Αρχικά θα πρέπει να αφιερώσουμε λίγα λεπτά παραπάνω στην οδοντοστοιχία μας πριν ξεκινήσουμε το βούρτσισμα. Ένας έξυπνος τρόπος είναι να περάσουμε πάνω στα δόντια μας μια γενναιόδωρη δόση οδοντόπαστας και να τη διατηρούμε πάνω σε αυτά για 1-2 λεπτά πριν πάρουμε στα χέρια μας την οδοντόβουρτσα. Όταν ολοκληρώσουμε τη διαδικασία του βουρτσίσματος δεν θα πρέπει να ξεχάσουμε το οδοντικό νήμα και το στοματικό διάλυμα.

Σε ότι έχει να κάνει με τους λεκέδες που κατά καιρούς εμφανίζονται στα δόντια μας, δεν έχουμε παρά να αποκτήσουμε διατροφικές συνήθειες οι οποίες θα…σβήνουν τους λεκέδες αυτούς. Τα περισσότερα πράσινα λαχανικά φαίνεται πως αφήνουν στα δόντια μία αόρατη προστατευτική μεμβράνη που αποτελεί εμπόδιο για τους επίδοξους λεκέδες που προκαλούνται από τις τροφές.

Δεν θα πρέπει να ξεχνάμε πως τα γαλακτοκομικά προϊόντα είναι οι βασικές πηγές ασβεστίου. Το ασβέστιο φροντίζει για το σμάλτο των δοντιών. Πιο συγκεκριμένα τα τυριά, περιέχουν καζεΐνη, που σε συνδυασμό με το ασβέστιο, παίζει σημαντικό ρόλο, στην διατήρηση της υγείας των δοντιών αλλά και στην «επισκευή» του χαλασμένου σμάλτου. Το γιαούρτι από την άλλη, σύμφωνα με πρόσφατες έρευνες,  προστατεύει από την πέτρα. Τέλος το νερό, βοηθά στον άμεσο και  φυσικό καθαρισμό των δοντιών από τα σάκχαρα και τα οξέα. Περιέχει επίσης φθόριο που προστατεύει τα δόντια από τη διάβρωση.

Επειδή όμως ένα υπέροχο χαμόγελο θα πρέπει να συνοδεύεται πάντα από μία δροσερή αναπνοή δεν έχουμε παρά να προμηθευτούμε τις ειδικές βούρτσες και τα αξεσουάρ που καθαρίζουν τη γλώσσα. Κάθε φορά που βουρτσίζουμε τα δόντια μας θα πρέπει να καθαρίζουμε και τη γλώσσα μας. Αν πάλι βγούμε για ποτάκι δεν θα ήταν άσχημο να προτιμήσουμε να πιούμε βότκα καθώς είναι το μοναδικό αλκοολούχο ποτό  που σκοτώνει τα βακτήρια και αφήνει την αναπνοή δροσερή και ευχάριστη.