Η ναυτία και ο εμετός στην εγκυμοσύνη, γνωστά και ως "πρωινή αδιαθεσία" είναι πολύ συνηθισμένα στις πρώτες εβδομάδες της εγκυμοσύνης. Παρόλη την ταλαιπωρία και την δυσαρέσκεια που προκαλούν, δεν βλάφτουν το μωρό και συνήθως εξαφανίζονται μεταξύ της 12ης και της 14ης εβδομάδας της κύησης.
Κάποιες έγκυες μπορεί να έχουν μια σοβαρή μορφή "πρωινής αδιαθεσίας", που ονομάζεται "υπερέμεση κύησης", η οποία μπορεί να είναι επικίνδυνη για την υγεία και μπορεί να χρειαστεί εισαγωγή σε νοσοκομείο για θεραπεία και υποστήριξη.

Ο όρος "πρωινή αδιαθεσία", είναι κάπως παραπλανητικός, αφού η έγκυος μπορεί να επηρεαστεί οποιαδήποτε ώρα της ημέρας ή και ακόμη καθ'όλη τη διάρκεια της ημέρας.

Υπάρχει η πεποίθηση ότι αυτό που προκαλεί τη ναυτία και τους εμετούς είναι οι ορμονικές αλλαγές που συμβαίνουν στις πρώτες 12 εβδομάδες της εγκυμοσύνης καθώς και η έλλειψη βιταμίνης Β6 από τη διατροφή.

Τα συμπτώματα συνήθως ξεκινούν μετά την 6η εβδομάδα της κύησης και μετά μειώνονται όσο η κύηση προχωρά. Το 90% των γυναικών δεν θα έχουν συμπτώματα κατά την 13η εβδομάδα. Παρόλα αυτά κάποιες έγκυες θα συνεχίσουν να έχουν συμπτώματα ακόμα και μετά την 20η εβδομάδα.


<b>ΠΑΡΑΓΟΝΤΕΣ ΠΟΥ ΑΥΞΑΝΟΥΝ ΤΙΣ ΠΙΘΑΝΟΤΗΤΕΣ ΓΙΑ ΠΡΩΙΝΗ ΑΔΙΑΘΕΣΙΑ</b>

• Ναυτία-εμετοί σε προηγούμενη κύηση

• Να είναι κορίτσι το έμβρυο

• Οικογενειακό ιστορικό

• Ιστορικό ναυτίας κατά τη λήψη αντισυλληπτικών

• Παχυσαρκία

• Άγχος

• Πρώτη εγκυμοσύνη

• Πολύδυμη κύηση


<b>ΠΟΤΕ ΠΡΕΠΕΙ ΝΑ ΕΠΙΚΟΙΝΩΝΗΣΕΙΣ ΜΕ ΤΟ ΙΑΤΡΟ ΣΟΥ</b>

• Αν οι εμετοί συνεχίζουν σε σημείο που το στομάχι σου δεν μπορεί να κρατήσει οποιαδήποτε ποσότητα υγρού ή τροφής για 24 ώρες (υπάρχει σοβαρός κίνδυνος αφυδάτωσης και υποσιτισμού)

• Αν νιώθεις σοβαρή αδυναμία, ζαλίζεσαι και έχεις τάση για λιποθυμία

• Αν υπάρχει πόνος στην κοιλιά

• Αν ο εμετός περιέχει αίμα


<b>ΘΕΡΑΠΕΙΑ</b>

• Ξεκούραση, αφού η κούραση επιδεινώνει την κατάσταση

• Αν νιώθεις αδιαθεσία μόλις ξυπνήσεις, δώσε χρόνο στον εαυτό σου να σηκωθεί αργά και αν είναι δυνατόν φάε κάτι στεγνό όπως φρυγανιά ή μπισκότο προτού σηκωθείς πλήρως

• Να πίνεις αρκετά υγρά, προτιμότερο νερό, με μικρές και πολλές γουλιές , παρά σε μεγάλες ποσότητες

• Να τρως μικρά συχνά γεύματα, πλούσια σε υδατάνθρακες (πχ. ψωμί, ρύζι, μακαρόνια) και χαμηλά σε λιπαρά, αλλά σε καμία περίπτωση μην σταματήσεις να τρως

• Τα κρύα γεύματα είναι πιο ανεκτά, παρά τα ζεστά, γιατί τα κρύα δεν μπορούν να έχουν την έντονη μυρωδιά των ζεστών γευμάτων, που προκαλούν αδιαθεσία

• Απόφυγε φαγητά ή μυρωδιές που σε κάνουν να έχεις ναυτία-εμετούς

• Απόφυγε υγρά που είναι κρύα ή έχουν γλυκιά γεύση

• Απόφυγε ρούχα που είναι στενά στη μέση


<b>Αντιεμετικά Φάρμακα</b>

Αν οι αλλαγές στη δίαιτα και στον τρόπο ζωής σου, δεν φέρουν το επιθυμητό αποτέλεσμα, τότε ο ιατρός μπορεί να σου συνταγογραφήσει κάποια αντιεμετικά φάρμακα, τα οποία είναι ασφαλή για την εγκυμοσύνη αν τα χρησιμοποιήσεις για μικρό χρονικό διάστημα. Τα φάρμακα αυτά μπορούν να έχουν κάποιες παρενέργειες, οι οποίες είναι σπάνιες (π.χ. τετανίες των μυών).


<b>Πιπερόριζα (Ginger)</b>

Μερικές μελέτες έχουν αποδείξει ότι τα συμπληρώματα πιπερόριζας (ginger), μπορούν να μειώσουν τη ναυτία και τους εμετούς, χωρίς παρενέργειες και με ασφάλεια προς το έμβρυο. Τα συμπληρώματα μπορείς να τα βρεις εύκολα σε φαρμακεία ή ακόμα σε μορφή τσαγιού, απλά βεβαιώσου πως όλα τα συστατικά που περιέχει η συσκευασία πώλησης, είναι ασφαλή για την εγκυμοσύνη.


<b>Βελονισμός</b>

Κάποιες μελέτες έχουν δείξει πως, η άσκηση πίεσης σε ορισμένα σημεία του σώματος (όπως ο καρπός), μπορεί να προκαλέσει την έκκριση κάποιων χημικών ουσιών από τον εγκέφαλο, που μειώνουν τη ναυτία-εμετό.

<strong>Γιώργος Γεωργίου, MD</strong>
<strong>Γυναικολόγος - Μαιευτήρας</strong>
<a href="http://www.georgiougynecology.com/" target="_blank">http://www.georgiougynecology.com/</a>

<span class="_5yl5" data-reactid=".28.$mid=11430326056978=2705ac825a505df1b42.2:0.0.0.0.0"><span data-reactid=".28.$mid=11430326056978=2705ac825a505df1b42.2:0.0.0.0.0.0"><a href="mailto:georgios.georgiou@ledraclinic.com" target="_blank">georgios.georgiou@ledraclinic.com</a></span></span>

&nbsp;