Όπως ξέρεις οι άντρες είναι λιγότερο συναισθηματικοί από εμάς. Όταν όμως πάρουν την απόφαση να ασχοληθούν με μια γυναίκα παραπάνω συναισθηματικά, όπως και εμείς, έτσι έχουν και αυτοί κάποιες απαιτήσεις και πράγματα που τους απωθούν. Διάβασε παρακάτω ποιους τύπους γυναίκας αποφεύγουν οι άντρες.

&nbsp;
<ol>
	<li><strong> Η πολυλογού:</strong>Οι ελληνικές ταινίες προέβαλαν το πρότυπο του άντρα που λέει λίγα και κάνει πολλά! Αυτό το πρότυπο μάλλον εξακολουθεί να υπάρχει και στις μέρες μας, μιας και οι άντρες μιλούν όλο και λιγότερο. Είναι έτσι άραγε από τη φύση τους, ή δεν τους αφήνουμε εμείς να σταυρώσουν λέξη; Δεν υπάρχει τίποτα πιο σέξι και γοητευτικό από μία κοινωνική γυναίκα η οποία έχει άποψη και ξέρει να μιλάει. Αλλά... Όταν η γυναίκα αυτή το παρακάνει, και μιλάει ακατάπαυστα με βασικό άξονα τον εαυτό της και τα επιτεύγματά της, ακόμα κι αν αυτά περιορίζονται στην τέλεια τραβηγμένη γραμμή eyeliner, τότε έχουμε πρόβλημα και είναι σοβαρό! Μα είναι δυνατόν να του αρέσεις αν κάθε φορά που βγαίνετε εκείνος γυρίζει σπίτι με πονοκέφαλο; Τουλάχιστον, αν επιλέγεις να φλυαρείς δίχως αύριο, τουλάχιστον φρόντισε να του κάνεις καμιά ερώτηση κι εκείνου του χριστιανού μέσα στα τόσα που λες για τον εαυτό σου. Πώς περιμένεις η σχέση σου να εξελιχθεί όταν δεν γνωρίζεις τίποτα για εκείνον και εκείνος γνωρίζει τα πάντα για εσένα; Άφησε δε που αυτό μαρτυρά ένα άτομο εγωκεντρικό και ανασφαλές... Και συνήθως οι άντρες δεν γοητεύονται και τόσο από τέτοιες γυναίκες.</li>
</ol>
&nbsp;
<ol start="2">
	<li><strong> Η «διάβασε το μυαλό μου»:</strong>Ευτυχώς ο Θεός προνόησε και μας έδωσε την ικανότητα της ομιλίας! Αφού λοιπόν την έχουμε, πάει να πει ότι κάπου χρησιμεύει! Ε λοιπόν εμείς οι γυναίκες θεωρούμε ότι χρησιμεύει μόνο για την πολυλογία μας(βλέπε νούμερο 1) και όχι για άλλα πιο ουσιώδη πράγματα όπως το να εκφράσουμε ένα πρόβλημα, μία σκέψη ή κάτι τελοσπάντων που μας ενοχλεί! Το κλασικό «τίποτα» στην ερώτηση «τι έχεις αγάπη μου», είναι εκνευριστικό, παραπλανητικό και θα πρέπει να λάβει τέλος! Εν αντιθέσει με όσα μπορεί να πιστεύουμε, οι άντρες δεν είναι ψυχολόγοι ούτε και... mentalist! Οπότε, τους είναι κομματάκι δύσκολο όταν κάνουν ερώτηση και δεν λάβουν ειλικρινή απάντηση, να φανταστούν ότι όντως κάτι δεν πάει καλά, επειδή απλά και μόνο εσύ κάνεις μουτράκια! Στο κάτω κάτω, η ιστορία διδάσκει ότι η γυναίκα μέσα στην μέρα μπορεί να εκνευριστεί με 1 εκατομμύριο πράγματα τα οποία ίσως να μην συμπεριλαμβάνουν τον καλό της. Ε πού να φανταστεί ο δόλιος ότι στην προκειμένη είσαι θυμωμένη μαζί του;</li>
</ol>
&nbsp;
<ol start="3">
	<li><strong> Η... σοβαροφανής:</strong>Οι άντρες είναι παιδιά τα οποία δεν μεγαλώνουν ποτέ και αυτό φυσικά είναι και ένα τεράστιο κομμάτι της γοητείας τους! Αγαπούν τις γυναίκες με χιούμορ που είναι έξω καρδιά και τους απωθούν εκείνες που το παίζουν σοβαρές και διανοούμενες! Όταν λοιπόν εσύ το μόνο που κάνεις είναι να διαβάζεις, να σνομπάρεις επιδεικτικά οποιοδήποτε πρόγραμμα στην τηλεόραση και να αρνείσαι κατηγορηματικά να διασκεδάσεις σε μέρη που υπάρχει κόσμος, μουσική και ποτό, τότε έχεις σοβαρότατο πρόβλημα! Όταν μάλιστα εκείνος, σε μία προσπάθεια να σε αντιμετωπίσει ως φυσιολογικό άνθρωπο, σε παρουσιάζει στους φίλους του κι εσύ τους κοιτάς με ύφος, τουλάχιστον χιλίων καρδιναλίων επειδή τολμούν να μη χαλαρώνουν με ένα καλό βιβλίο, ενώ σε κάθε αστείο, ακόμα και κάφρικο, στραβώνεις την μούρη σου, τότε να ξέρεις ότι πολύ σύντομα θα μείνεις μόνη σου, ή θα καταλήξεις με κάποιον ακριβώς σαν εσένα, δηλαδή ανωτέρου επιπέδου άτομο, το οποίο με την πρώτη ευκαιρία θα σε κάνει σκουπίδι αν τύχει να μην γνωρίζεις κάτι. Μην παίρνεις τον εαυτό σου και τόσο σοβαρά γιατί η ζωή είναι μικρή...</li>
</ol>
&nbsp;
<ol start="4">
	<li><strong> Η βδέλλα:</strong>Ναι η αλήθεια είναι ότι αυτό είναι ένα τεράστιο κουσούρι πολλών γυναικών και δεν είναι τυχαίο ότι μία γυναίκα όταν κάνει σχέση χάνει εντελώς τις φίλες της και τον κοινωνικό της κύκλο. Εννοείται ότι τον πρώτο καιρό ο ενθουσιασμός σε κάνει να θες να είσαι 24 ώρες το 24ωρο μαζί του, αλλά κάποιες φορές αυτά θα πρέπει να εξισορροπούνται και ειδικά αν δεν είσαι 20 ετών! Όταν λοιπόν μία γυναίκα, από τον πρώτο καιρό θεωρεί ότι με τον καλό της είναι ένα, που ούτε και αργότερα είναι φυσιολογικό αλλά λέμε τώρα, τότε έχουμε θέμα! Ο άντρας θέλει το χώρο και την ελευθερία του. Όταν μία γυναίκα αυτά του τα στερεί, εκείνος θα μπει στη διαδικασία της αμφιβολίας. Σαφώς και υπάρχουν κι εκείνοι που αγαπούν να τους πρήζουν και να τους καταπιέζουν, αλλά μάντεψε, είναι όλοι πιασμένοι. Άφησε δε, που το ότι υπάρχει η κατηγορία αυτή των αντρών δεν σημαίνει ότι αυτομάτως είναι και φυσιολογικό. Το αντίθετο θα λέγαμε…</li>
</ol>
&nbsp;
<ol start="5">
	<li><strong> Η κουτσομπόλα:</strong>Ας είμαστε ειλικρινείς, όλοι αγαπούν το κουτσομπολιό και ιδίως οι άντρες και ας μην το παραδέχονται. Το γεγονός ότι πλέον έχει μετονομαστεί σε κοινωνικό σχολιασμό, δεν το απαλλάσσει από την... κατάρα που το κυνηγάει! Το να είσαι με την παρέα σου και να σχολιάσεις κάτι, είναι απολύτως θεμιτό. Το να συζητήσεις επίσης για ένα διάσημο ζευγάρι, είναι και αυτό κατανοητό. Αλλά να μην αφήνεις ασχολίαστη ούτε πέτρα και ακόμα χειρότερα να σχολιάζεις στον καλό σου τον περίγυρό του και κυρίως τους φίλους και την οικογένειά του, ε αυτό παραπάει και σύντομα θα αρχίσει και να τον ενοχλεί. Επιπλέον, υπάρχει μεγάλος κίνδυνος περιθωριοποίησής σου από το φόβο και μόνο μην πέσει κάποιος στο στόμα σου! Και καλά να μείνεις εσύ χωρίς παρέα, αλήθεια ζωή δεν έχεις(;), ο άλλος τι φταίει που θα ακούει το δούλεμα της ζωής του από τους δικούς του;</li>
</ol>
&nbsp;

&nbsp;

&nbsp;