Προτιμήστε να καθαρίσετε αμέσως μόλις κάνετε το μπάνιο σας αφού, όλες οι επιφάνειες θα είναι υγρές και ο ατμός θα έχει μαλακώσει τα άλατα και τη σκόνη.

<b>Νιπτήρας</b>
• Απομακρύνετε τους λεκέδες τρίβοντας με μία κούπα λεμόνι
• Για δύσκολους λεκέδες (όπως η σκουριά) φτιάξτε ένα μείγμα από σκόνη καθαρισμού και χυμό λεμονιού και τρίψτε με άγριο σφουγγάρι
• Τελειώστε με το κλασσικό υγρό καθαριότητας που χρησιμοποιείτε συνήθως και ξεπλύνετε
• Αν κάποια σημεία του νιπτήρα σας κρατούν νερό όταν τα ξεπλένετε, σκουπίστε το με μία πετσέτα ή χαρτί τρίβοντάς το ώστε να μην αφήσει σημάδια και ο νιπτήρας σας θα λαμποκοπάει ολόκληρος

<b>Μπανιέρα / Ντουζιέρα</b>
• Πάντα να ξεπλένετε τη μπανιέρα ή την ντουζιέρα αμέσως μετά το μπάνιο
• Μην χρησιμοποιείτε ελαιώδη προϊόντα γιατί αφήνουν μία λιπαρή στρώση στις επιφάνειες, η σκόνη κολλάει πάνω σε αυτή τη στρώση και αφήνει ένα «δαχτυλίδι» βρωμιάς στο επίπεδο που ήταν το νερό.
• Φορέστε γάντια και τρίψτε τη μπανιέρα και τη ντουζιέρα με αδιάλυτη αμμωνία και σκληρό σφουγγάρι ή με μαγειρική σόδα. Ξεπλύντε και σκουπίστε τις επιφάνειες. Αν τα ίχνη επιμένουν, τρίψτε με ένα ύφασμα βουτηγμένο σε ξύδι και μετά τελειώστε με το υγρό καθαρισμού που συνήθως χρησιμοποιείτε.
• Αν είστε από τους τυχερούς που έχουν μπανιέρες jaccuzzi ή ντουζιέρες με υδρομασάζ, φροντίστε να τα συντηρείτε τακτικά σύμφωνα με τις οδηγίες του κατασκευαστή.

<b>Οινόπνευμα</b>
• Μπορούμε επίσης να καθαρίσουμε τη μπανιέρα και τη ντουζιέρα τρίβοντας τις επιφάνειες με ένα πανί βουτηγμένο σε οινόπνευμα. Ειδικά οι επιφάνειες από χρώμιο ή γυαλί γίνονται πολύ πιο γυαλιστερές αν τις καθαρίσουμε με οινόπνευμα.

<b>Λεκάνη</b>
• Διατηρείτε τη λεκάνη καθαρή, ρίχνοντας λίγη χλωρίνη πριν φύγετε από το σπίτι. Η χλωρίνη θα διατηρήσει λευκό το χρώμα της λεκάνης, στα σημεία που είναι κάτω από το νερό και επίσης εξασφαλίζει υγιεινή.
• Για να αποφύγετε τη γραμμή που δημιουργεί το νερό γύρω γύρω στη λεκάνη, ρίξτε ξύδι μέσα στο νερό, μία φορά το μήνα και αφήστε το να μείνει όλη νύχτα πριν τραβήξετε το καζανάκι.
• Xρησιμοποιείτε πάντα το βουρτσάκι / πιγκάλ μετά τη χρήση.
• Για να καθαρίσετε τα σημεία κάτω από το δαχτυλίδι της λεκάνης, χρησιμοποιείστε σκόνη καθαρισμού αναμεμειγμένη με ξύδι. Απλώστε το μείγμα με μία παλιά οδοντόβουρτσα και μετά από 5-10 λεπτά τρίψτε το γερά πριν τραβήξετε το καζανάκι. Για να τα διατηρήσετε καθαρά, βάζετε συχνά παχύρευστη χλωρίνη σε αυτά τα σημεία, το βράδυ πριν πέσετε για ύπνο ή το πρωί πριν φύγετε από το σπίτι.
• Αν χρησιμοποιείτε κάποιο από τα προϊόντα που μπαίνουν στο καζανάκι και τρέχουν όταν το τραβήξετε, μην ρίχνετε χλωρίνη στη λεκάνη. Τα δύο χημικά μπορεί να δημιουργήσουν κάποια χημική αντίδραση και επικίνδυνες αναθυμιάσεις.
• Για να διατηρήσετε τις αποχετεύσεις καθαρές και να καταπολεμήσετε τυχόν κακοσμία που προέρχεται από τις σωληνώσεις, ρίξτε ένα φλυτζάνι μαγειρικής σόδας μέσα στη λεκάνη, μία φορά την εβδομάδα και μην τραβήξετε το καζανάκι για όσο το δυνατόν περισσότερες ώρες.

<b>Γωνίες</b>
• Αν δεν φτάνετε να καθαρίσετε τις γωνίες, φτιάξτε ένα μυτερό εργαλείο από κάποιο παλιό σκουπόξυλο που θα κόψετε σε γωνία 45 μοιρών ή μία παλιά ξύλινη κουτάλα και τυλίξτε το πανί πάνω σε αυτό.

<b>Πλακάκια</b>
• Αν δεν προλαβαίνετε να τα τρίψετε με το σκληρό σφουγγάρι, χρησιμοποιείστε ένα από τα προϊόντα σε μορφή σπρέϊ. Ψεκάστε και σκουπίστε με ένα υγρό πανί.

<b>Μούχλα / Μαυρίλα</b>
• Για να απομακρύνετε τη μούχλα από τις γωνίες της μπανιέρας, βρέξτε βαμβάκι με χλωρίνη και αφήστε το στο σημείο που θέλετε να καθαρίσετε. Μετά από λίγο, μαζέψτε το βαμβάκι και ξεπλύνετε καλά. Η μούχλα θα έχει φύγει.
• Για τη μούχλα που δημιουργείται στους αρμούς από τα πλακάκια, χρησιμοποιείστε μία παλιά οδοντόβουρτσα και παχύρευστη χλωρίνη. Τρίψτε τον αρμό με την οδοντόβουρτσα και την χλωρίνη και αφήστε να περάσει λίγη ώρα. Ξεπλύνετε καλά και οι αρμοί θα έχουν καθαρίσει.

<b>Απολύμανση</b>
• Η χλωρίνη είναι το βασικό απολυμαντικό κάθε νοικοκυράς. Αντί για κάποιο άλλο υγρό καθαρισμού, προτιμήστε να καθαρίζετε το μπάνιο με χλωρίνη διαλυμένη σε νερό. Φορέστε γάντια και ξεπλύνετε καλά το σφουγγάρι ή τα πανιά σας όταν τελειώσετε.
• Μία φορά το μήνα, βάζετε όλα τα πανιά και σφουγγάρια που χρησιμοποιείτε στην καθαριότητα του σπιτιού γενικά, στο πλυντήριο και πλύντε τα στους 60 βαθμούς. Προσπαθείτε να μην χρησιμοποιείτε το σφουγγάρι που καθαρίζετε το μπάνιο σε άλλους χώρους του σπιτιού. Πάρτε σφουγγάρια ή πανιά σε διαφορετικά χρώματα, ή αποθηκεύετε τα πανιά του μπάνιου μόνο στο μπάνιο.

<b>Ταβάνι</b>
• Αν είστε τυχερές, το ταβάνι σας θα είναι βαμμένο με ριπολίνη ή λαδομπογιά. Επομένως με ένα μαλακό σφουγγάρι και ήπιο καθαριστικό, σαπουνίστε το ώστε να φύγουν οι κίτρινες κηλίδες που αφήνει η υγρασία στο ταβάνι. Αγοράστε κάποια κρέμα με βάση το λάδι ή το κερί και τρίψτε το ταβάνι ώστε το νερό κι ο ατμός να μην «κάθονται» τόσο εύκολα.

<b>Μυρωδιές</b>
• Βάλτε ένα αρωματικό πανάκι στον κάδο σκουπιδιών, κάτω από τη σακούλα, ώστε το μπάνιο σας να μυρίζει όμορφα. Η ψεκάστε τη λάμπα με λίγο άρωμα ώστε κάθε φορά που ανάβει, η ζέστη να απελευθερώνει και λίγο από το άρωμα. Βάλτε διακοσμητικά καλαθάκια με άλατα μπάνιου ή αρωματικά σαπούνια σε κάποια άκρη του μπάνιου σας, προσπαθείστε να είναι όσο το δυνατόν μακρύτερα από τις βρύσες ή τα σημεία που συγκεντρώνεται η περισσότερη υγρασία.

<b>Αποχετεύσεις</b>
• Μία φορά κάθε 1 ή 2 μήνες, ρίξτε μία κούπα μαγειρικής σόδας στις αποχετεύσεις. Προσθέστε μισή κούπα ξύδι και κλείστε σφιχτά την τάπα της αποχέτευσης. Μετά από 10 λεπτά βγάλτε την τάπα και αφήστε άφθονο κρύο νερό να τρέξει στην αποχέτευση. Αυτό διατηρεί καθαρές και άοσμες τις αποχετεύσεις σας. Αν βουλώσουν θα πρέπει να χρησιμοποιήσετε κάποιο από τα αποφρακτικά σε σκόνη που κυκλοφορούν στο εμπόριο (προσοχή γιατί η επαφή τους με το νερό κάνει χημική ένωση και αν βραχείτε από τις σταγόνες μπορεί να ερεθιστεί το δέρμα σας).

<b>Πόρτες ντουζιέρας</b>
• Αν είναι γυάλινες, τρίψτε τις με ύφασμα ή μαλακό σφουγγάρι βουτηγμένο σε ξύδι για να αφαιρέσετε τα υπολείμματα σαπουνιού.
• Για να καθαρίσετε τις ράγες της πόρτας, ρίξτε ξύδι μέσα στις ράγες, αφήστε το για λίγα λεπτά και μετά ξεπλύνετε με άφθονο νερό.

<b>Κουρτίνες μπάνιου</b>
• Πριν τις κρεμάσετε, αφήστε τις να μουλιάσουν σε αλατόνερο για να καθυστερήσετε την εμφάνιση μούχλας.
• Αν έχουν ήδη μουχλιάσει, πλύντε τις σε χλιαρό νερό με σαπούνι, τρίψτε τις με λεμονόκουπα ή χυμό λεμονιού και αφήστε τις να στεγνώσουν απλωμένες στον ήλιο.
• Αν έχετε πλαστική κουρτίνα, ψεκάστε την με σπρέϊ για απομάκρυνση λεκέδων ή υγρό γενικού καθαρισμού σε σπρέϊ. Αφήστε το καθαριστικό να ενεργήσει για λίγο και μετά ξεπλύνετε καλά με κρύο νερό.

<b>'Αλατα</b>
• Τα καθαριστικά αλάτων που κυκλοφορούν σε υγρή μορφή στο εμπόριο είναι πολύ αποτελεσματικά στην απομάκρυνση των αλάτων. Αν χρησιμοποιείτε τέτοια υλικά, φορέστε γάντια και φροντίστε ο χώρος που καθαρίζετε να αερίζεται καλά, καθώς η μυρωδιά τους είναι έντονη και ερεθίζει τους βλεννογόνους. Ψεκάστε ή ρίξτε το υγρό στα σημεία που έχουν συγκεντρωθεί άλατα. Αφήστε το υγρό να ενεργήσει για λίγο κι αν χρειάζεται τρίψτε με ένα σκληρό σφουγγάρι ή με μία παλιά οδοντόβουρτσα για τα δύσκολα σημεία. Ξεπλύνετε πολύ καλά με κρύο νερό.
• Αν θέλετε να αποφύγετε τα τοξικά και είστε προετοιμασμένη για σκληρό τρίψιμο, ανακατέψτε σκόνη καθαρισμού με ξύδι και απλώστε το μείγμα στα σημεία που έχουν άλατα. Αφήστε το να ενεργήσει για 5-10 λεπτά και μετά τρίψτε το με το σκληρό σφουγγάρι ή την οδοντόβουρτσα. Ξεπλύνετε πολύ καλά και σκουπίστε με στεγνό πανί ή χαρτί κουζίνας.
• Όταν καθαρίζετε τα άλατα, μην ξεχνάτε να καθαρίζετε και τις τρύπες από το «τηλεφωνάκι» της μπανιέρας. Κι εκεί συγκεντρώνονται πολλά άλατα που κλείνουν σιγά σιγά τις τρυπούλες και το νερό αρχίζει να βγαίνει με περίεργη φορά ή σε μικρότερη ποσότητα.

<b>Καθρέπτης</b>
• Καθαρίστε τον καθρέπτη με υγρό για τζάμια και μην χρησιμοποιείτε ποτέ χλωρίνη γιατί ο καθρέπτης θα θολώσει. Αν θέλετε να τον διατηρήσετε καθαρό για περισσότερο διάστημα, ανάβετε ένα κερί κοντά στον καθρέπτη όταν κάνετε μπάνιο. Η φλόγα του κεριού δεν θα αφήσει τον καθρέπτη να θολώσει (εκτός αν το μπάνιο είναι πολύ μικρό και το νερό πολύ πολύ καυτό).

<b>Λύσεις εξπρές</b>
• Πάντα έχετε κάπου κρυμμένα υλικά καθαριότητας και σφουγγάρια στο μπάνιο των ξένων. Κάποια στιγμή θα ξεγλυστρίσετε από την παρέα και μπορείτε να κάνετε μία καθαριότητα εξπρές πριν οι καλεσμένοι σας επισκεφθούν το μπάνιο.
• Για τον ίδιο σκοπό, είναι βολικά και τα έτοιμα υγρά πανάκια καθαριότητας που κυκλοφορούν σε κουτιά στα σουπερ μάρκετ.

<b>Καλές συνήθειες</b>
<b></b>• Εχετε πάντα ένα πατάκι ή χαλάκι μπροστά από τη μπανιέρα ή το νιπτήρα έτσι ώστε τα νερά να μην μένουν στο πάτωμα (μειώνετε τη μούχλα).
• Όταν μπαίνετε για μπάνιο, αφήστε τις παντόφλες σας έξω από την πόρτα ώστε να μην βραχούν και αφήσουν λεκέδες σε όλο το υπόλοιπο σπίτι.
• Χρησιμοποιείτε ένα καθαριστικό σε μορφή σπρέυ για τα τζάμια της ντουζιέρας μετά από κάθε χρήση (μειώνετε το σχηματισμό αλάτων).
• Αν μπορείτε, καθαρίστε μετά το μπάνιο όταν ο ατμός έχει μαλακώσει τη βρωμιά.
• Μετά από κάθε μπάνιο αφήστε ανοιχτό το παράθυρο ή την πόρτα ώστε να φύγει γρηγορότερα η υγρασία.
• Μην ξεχνάτε να καθαρίσετε με απολυμαντικό τα πόμολα της πόρτας και των ντουλαπιών, καθώς και τους διακόπτες στις βρύσες.
• Χρησιμοποιείτε πάντα σακουλίτσες στα καλάθια των μπάνιων. Ετσι θα πετάτε πιο εύκολα τα σκουπίδια και οι κάδοι σας θα διατηρούνται καθαροί και χωρίς μικρόβια για περισσότερο καιρό.
• Μην αναμιγνύετε πολλών ειδών καθαριστικά. Υπάρχει κίνδυνος να δημιουργηθούν χημικές αντιδράσεις και αναθυμιάσεις που είναι επικίνδυνες.
<strong>• Kρατάτε τα καθαριστικά σας πάντα ασφαλή σε κατάλληλα σημεία ώστε να μην πέσουν ποτέ σε παιδικά χέρια.</strong>

&nbsp;