<p><em>Η Βαλεντίνη Βουτσινά ιδιοκτήτρια της σχολής χορού «Βαλεντίνη ό,τι χορό κι αν αγαπάς στο Μαρούσι όπου γίνονταν οι πρόβες του dancing with the stars, μας προτείνει εύκολες ασκήσεις γυμναστικής στο σπίτι που μας προσφέρουν άμεσα αποτελέσματα</em></p>
<p>Φίλες μου, από σήμερα θα ξεκινήσει ένα κεφάλαιο στο οποίο θα προσπαθήσουμε να κάνουμε ένα ταξίδι στους άγνωστους κόσμους των χορών και θα ανακαλύψουμε πως δεν είναι μόνο μια ευχάριστη δραστηριότητα, αλλά και μια πολύ καλής μορφής άσκηση. Αφήνουμε λοιπόν στην άκρη όλες αυτές τις ασκήσεις εδάφους και ύψους που έχουμε περιγράψει και πηγαίνουμε σε ένα μαγικό κόσμο, αυτόν των «πιασμένων» (όπως τους αποκαλώ) χορών. Και ποια καλύτερη εκκίνηση, από τη samba.</p>
<p>Η samba, ο γνωστότερος βραζιλιάνικος χορός της ιστορίας, είναι ένας από τους πιο δυνατούς, γρήγορους και εξαντλητικούς χορούς. Μαθαίνοντας τη βασική τεχνική αυτού του χορού, που ονομάζεται bounce action, θα ανακαλύψετε πως όχι μόνο ανεβάζει τη θηλυκότητα στα ύψη, αλλά βοηθάει να κάψουμε θερμίδες από όλο το σώμα μας.</p>
<p>Η τεχνική αυτή στηρίζεται στο λύγισμα και τέντωμα που πραγματοποιούν τα γόνατα, παρασύροντας μαζί τους τη λεκάνη. Φυσικά, ο κορμός, που είναι το σημείο επαφής με τον παρτενέρ, πρέπει να μένει όσο σταθερός γίνεται. Βάζοντας λοιπόν δύναμη στη στήριξη του πάνω μέρους, πετυχαίνουμε τελικά να γυμνάσουμε και αυτό το σημείο. Επιπλέον, όπως γνωρίζουμε όλοι, η samba είναι ένας πάρα πολύ γρήγορος χορός και άρα απαιτεί ταχύτητα στην κίνηση. Τα πόδια μετακινούνται γρήγορα από τη μία θέση στην άλλη, μεταφέροντας κάθε φορά το βάρος του σώματος από τα αριστερά στα δεξιά και από μπροστά, πίσω πολύ γρήγορα. Έτσι, το αποτέλεσμα της άσκησης είναι φανερό ακόμα και μετά από 5 λεπτά χορού, όπου σίγουρα έχουμε σχεδόν λαχανιάσει.</p>
<p>Συστήνω τη samba ανεπιφύλακτα σε όλες όσες θέλουν να γυμνάσουν το σώμα τους συνδυάζοντας στυλ, θηλυκότητα και ευχαρίστηση. Είναι πολύ σημαντικό να γνωρίζουμε πως και ο χορός, όπως κάθε μορφή άσκησης, απαιτεί το χρόνο και την ενέργεια μας για να μας δείξει τα τρομερά αποτελέσματα του. Εάν ξεκινήσετε, είναι καλό να αποφασίσετε να ασχολείστε τουλάχιστον 2 φορές την εβδομάδα, από μία ώρα και να μην χάνετε την υπομονή σας. Πολλά πράγματα δουλεύουν για χάρη του σώματος μας χωρίς να το βλέπουμε ή να το αντιλαμβανόμαστε άμεσα.. Αλλά είμαι σίγουρη, ότι θα μείνετε τελικά ικανοποιημένες.</p>
<p>Βαλεντίνη ό,τι χορό κι αν αγαπάς</p>
<p>Θησέως 4-Μαρούσι</p>
<p>210-6123543</p>