<p>Οι άντρες συνήθως είναι «ανοιχτά βιβλία»<br />
Ξέρουν τι θέλουν, τις περισσότερες φορές καλύτερα από την πλειοψηφία των γυναικών, αλλά κυρίως ξέρουν τι ΔΕΝ θέλουν.Όπως αποδεικνύεται καθημερινά, οι άντρες αποφεύγουν όπως ο διάολος το λιβάνι τους παρακάτω τέσσερις τύπους γυναικών.</p>
<p>Αν ανήκετε σε μια τέτοια κατηγορία, τότε αυτόματα έχετε και τις λιγότερες ελπίδες να τον κάνετε να στεριώσει μαζί σας.</p>
<p>Δείτε ποιες είναι αυτές οι κατηγορίες:</p>
<p>1. Η πολύ έξυπνη: Όχι δεν φταίει η μανούλα σας που σας έκανε τσακάλι, ούτε θα πρέπει να απολογηθείτε για τα 4 μεταπτυχιακά που έχετε κάνει, αλλά καλό θα ήταν μπροστά στον καλό σας να κρατάτε πιο χαμηλούς τόνους. Όλοι οι άντρες γοητεύονται από γυναίκες που ξέρουν να μιλήσουν και να σταθούν σε μία συζήτηση που δεν περιέχει μαλλιά και παπούτσια, αλλά το να τα βάζετε με τον καλό σας και να προσπαθείτε μονίμως να του αποδείξετε ότι έχει άδικο καταντά τουλάχιστον εκνευριστικό! Ακόμα και σε ένα θέμα αστείο, όπως το ποδόσφαιρο, μπορεί να γνωρίζετε όλη την ιστορία του Ολυμπιακού απ” έξω, αλλά όταν οι άντρες τσακώνονται για το πέναλτυ, εσείς καλύτερα να πάτε στην κουζίνα σας.</p>
<p>2. Aυτή που θέλει να βολευτεί: Αν μόλις τον γνωρίσατε, ρωτήσατε τι δουλειά κάνει και στη συνέχεια φέρατε τον κόσμο ανάποδα να μάθετε τα πάντα για την οικονομική του κατάσταση, τότε λυπούμαστε αλλά δεν σας αξίζει ούτε αυτός αλλά ούτε και κανένας άντρας! Όλες οι γυναίκες γουστάρουν να τις περιποιούνται ή να τους κάνουν δώρα, αλλά αν εσείς ψάχνετε κάποιον απλά για να βολευτείτε, να ξέρετε ότι αργά ή γρήγορα εκείνος θα το καταλάβει και θα σας παρατήσει. Γιατί στο κάτω κάτω, μπορεί να έχει μια καλή δουλειά αλλά δεν του είπε κανείς ότι είναι υποχρεωτικό να φορτωθεί και μία τεμπέλα ψωνάρα!</p>
<p>3. H νυφούλα: Θα πρέπει να ξεκαθαρίσουμε ότι είναι ελάχιστες οι γυναίκες που δεν έχουν ονειρευτεί το γάμο τους ή το νυφικό τους και όσες το αρνούνται είναι απλά ψεύτρες. Αυτό βέβαια, απέχει πολύ από το να γίνει ο γάμος εμμονή ειδικά από τα πρώτα ραντεβού! Αν είστε από αυτές, που θα αναφέρετε την μαγική λεξούλα στη δεύτερη έξοδό σας, στην τρίτη θα ακούσετε ένα love song και θα αποκαλύψετε ότι το έχετε επιλέξει για τραγούδι του γάμου σας, μα δεν έχετε ίχνος ντροπής, και στο τρίτο θα σταματήσετε μαζί του έξω από μία βιτρίνα με νυφικά ζητώντας του τη γνώμη του, τότε είστε αξιοθρήνητες και είναι θέμα χρόνου να μείνετε μόνες σας.</p>
<p>4. H τρελή: Υπάρχει μεγάλη διαφορά από το να ζηλεύετε φυσιολογικά για να διατηρείται και η σπίθα στη σχέση κι άλλο να έχετε καταντήσει παρανοική σε σημείο μάλιστα να σας φοβάται! Εξερευνήσεις σε κινητά και Facebook, απαγόρευση συναναστροφής με οποιαδήποτε άλλη γυναίκα εκτός από εσάς και την μαμά σας και φυσικά έξοδος ποτέ μα ποτέ χωρίς εσάς, είναι υπερβολές και αγγίζουν τα όρια της γελοιότητας. Πολύ σύντομα θα σας παρατήσει γιατί πολύ απλά θα βαρεθεί να είναι το σκυλάκι σας. Και ξέρετε πώς; Θα βρει άλλη μέσω Facebook. Ναι ναι, αυτό που τον αναγκάσατε να κλείσει!</p>