<p>Οι μαύροι κύκλοι, όπως συνηθίζουμε να ονομάζουμε τις «σκιές» που δημιουργούνται κάτω από τα μάτια, εμφανίζονται ακόμη και αν κοιμόμαστε αρκετές ώρες, ενώ, ακόμη και με τη βοήθεια του μακιγιάζ, δύσκολα καλύπτονται. </p>
<p>Η δημιουργία των μαύρων κύκλων προκύπτει από την κυκλοφορία του αίματος διά μέσου των φλεβών που βρίσκονται κάτω από τη λεπτή επιδερμίδα στην περιοχή των ματιών. Όσο πιο λεπτό είναι το δέρμα κάτω από τα μάτια, και όσο πιο κοντά βρίσκονται οι φλέβες στην επιφανειακή στιβάδα του δέρματος, τόσο πιο εμφανείς είναι οι μαύροι κύκλοι.</p>
<p>Παράλληλα, όσο περνούν τα χρόνια το δέρμα μας χάνει την ελαστικότητά του και γίνεται πιο λεπτό, με αποτέλεσμα οι κύκλοι να γίνονται ολοένα και πιο έντονοι.</p>
<p>Οι μαύροι κύκλοι μπορεί να είναι αποτέλεσμα κληρονομικότητας, καθώς τα γονίδια καθορίζουν πόσο λεπτό θα είναι το δέρμα κάτω από τα μάτια. Άλλοι παράγοντες, όπως αλλεργίες και ατμοσφαιρικοί ρύποι, επιδεινώνουν το πρόβλημα και κάνουν τα μάτια να μοιάζουν ακόμη πιο κουρασμένα.</p>
<p>Πέραν, λοιπόν, από τον επαρκή και ποιοτικό ύπνο που σε κάθε περίπτωση βοηθάει να είμαστε και να δείχνουμε πιο ξεκούραστοι, ένα απαραίτητο βήμα για να «σβήσουμε» τους μαύρους κύκλους είναι να επέμβουμε στη διατροφή μας. </p>
<p>Δείτε ποιες είναι οι 4 τροφές που θα σας βοηθήσουν να μειώσετε σημαντικά τους μαύρους κύκλους: </p>
<p><strong>Αβοκάντο</strong></p>
<p>Το αβοκάντο είναι πλούσιο σε θρεπτικά συστατικά, όπως κάλιο, φυτικές ίνες, φυλλικό οξύ, βιταμίνες του συμπλέγματος Β και βιταμίνη Ε. Όλα αυτά τα συστατικά είναι απαραίτητα για να αναζωογονηθεί η επιδερμίδα και να υποχωρήσουν οι μαύροι κύκλοι. Το αβοκάντο ταιριάζει υπέροχα σε σαλάτες, σάντουιτς και σάλτσες. Μπορείτε επίσης να το κόψετε σε φέτες και να το ακουμπήσετε απευθείας κάτω από τα μάτια. Μια άλλη επιλογή είναι να φτιάξετε μια μάσκα, πολτοποιώντας 3 φέτες αβοκάντο σε συνδυασμό με 5 σταγόνες έλαιο αμυγδάλου.</p>
<p><strong>Πολτοποιημένα φύλλα μέντας</strong></p>
<p>Δροσίζουν το δέρμα και βοηθούν ώστε να κυκλοφορεί καλύτερα το αίμα. Πολτοποιήστε μερικά φύλλα και απλώστε τα κάτω από τα μάτια για 5-10 λεπτά. Στη συνέχεια, καθαρίστε την περιοχή με ένα καθαρό, ελαφρώς βρεγμένο βαμβακερό πανί.</p>
<p><strong>Αγγούρι</strong></p>
<p>Γνωστό γιατροσόφι για τα κουρασμένα μάτια, καθώς δροσίζει το δέρμα και βοηθά να υποχωρήσει το πρήξιμο. Μελέτη που δημοσιεύθηκε το 2009 στην επιθεώρηση Inflammatory Research κατέδειξε πως τα φλαβονοειδή έχουν ισχυρή αντιοξειδωτική και αντιφλεγμονώδη δράση. Το αγγούρι είναι πλούσιο σε φλαβονοειδή, όπως η κερσετίνη, η απηγενίνη, η λουτεολίνη και η καιμφερόλη. Το μόνο που χρειάζεται να κάνετε είναι να κόψετε δύο φέτες αγγούρι και να τις τοποθετήσετε επάνω στα μάτια για 10-15 λεπτά.<br />
<strong><br />
Ωμή πατάτα</strong></p>
<p>Η πατάτα είναι πλούσια σε αντιοξειδωτικές ουσίες. Σύμφωνα με μελέτη που δημοσιεύεται στην επιθεώρηση American Journal of Clinical Nutrition, μπορεί να βοηθήσει να υποχωρήσουν οι μαύροι κύκλοι, κάνει το δέρμα πιο σφριγηλό και συμβάλλει στην αντιμετώπιση των ρυτίδων. Κόψτε δύο χοντρές φέτες πατάτας και αφήστε τις επάνω στα μάτια για 10-15 λεπτά.</p>