Προφανώς, όλοι ξέρουμε για τα δίσεκτα έτη, αλλά πόσοι από εμάς ξέρουν για τα εξτρά δευτερόλεπτα;

Το εξτρά ή εμβόλιμο ή διορθωτικό δευτερόλεπτο είναι μια πραγματικότητα και αυτός είναι ο λόγος που η 30 Ιουνίου 2015 θα διαρκέσει ακριβώς ένα δευτερόλεπτο περισσότερο από ότι οι υπόλοιπες ημέρες.

Πριν από το 1820, υπήρχαν 86.400 δευτερόλεπτα σε κάθε ημέρα. Επειδή όμως, η περιστροφή της Γης σταδιακά επιβραδύνεται λίγο, επινοήθηκε το έξτρα δευτερόλεπτο σαν ένας τρόπος να προσαρμόσουμε το χρόνο στα πραγματικά δεδομένα.

Δεδομένου ότι η βαρυτική δύναμη επιβραδύνει την περιστροφή της Γης, οι μέρες μας αποτελούνται πλέον από 86,400.002 δευτερόλεπτα. Ενδεχομένως, αυτά τα επιπλέον 2 χιλιοστά του δευτερολέπτου, φαίνεται να έχουν μηδαμινή σημασία, αλλά η καθημερινή τους επανάληψη έχει ως αποτέλεσμα την ύπαρξη ενός επιπλέον δευτερολέπτου το χρόνο.

Βέβαια, στην πραγματικότητα η διάρκεια των ημερών μας καθορίζεται από πιο πολύπλοκους παράγοντες από αυτή την απλή εξήγηση, αλλά με τον τρόπο αυτό γίνεται ευκολότερα κατανοητή η ύπαρξη του εξτρά δευτερολέπτου.

Ίσως δεν το έχετε παρατηρήσει, αλλά τα ρολόγια μας μετράνε μέχρι το 23:59:60, αντί από 23:59:59 να πηγαίνουν στο 00:00:00, την 1η Ιουλίου. Άλλα συστήματα, κατά τη μετάβαση από τις 30 Ιουνίου στην 1η Ιουλίου, απενεργοποιούν το μηχανισμό μέτρησης για ένα δευτερόλεπτο προκειμένου να ληφθεί υπόψη το εξτρά δευτερόλεπτο.

Το περίεργο είναι ότι το εξτρά δευτερόλεπτο εμφανίζεται όλο και σπανιότερα από ό,τι το 1972, όταν για πρώτη φορά τέθηκε σε εφαρμογή. Από τη θεσμοθέτηση του τη δεκαετία του '70 έως το 1999, προστίθεντο στα ρολόγια μία φορά ετησίως. Τώρα; Έχουμε προσθέσει μόνο 3 από το 2000, και το 4ο την 30η Ιουνίου 2015.

Οι επιστήμονες δεν είναι σίγουροι γιατί μερικά χρόνια χρειάζονται περισσότερο δευτερόλεπτα από άλλα, αλλά πιστεύουν ότι οι σεισμοί και οι ηφαιστειακές εκρήξεις μπορεί να επηρεάζουν την περιστροφή της Γης.

&nbsp;