Το βάψιμο των μαλλιών μας στο κομμωτήριο, μας βγάζει από το άγχος της επιτυχημένης βαφής και δύσκολα αποφασίζουμε να το τολμήσουμε μόνες μας.

Αυτή όμως η συνήθεια, δεν είναι απαραίτητα σωστή και επιπλέον επιβαρύνει και τον προϋπολογισμό μας. Από την άλλη, μας φορτώνει και με το άγχος να ρυθμίσουμε το πρόγραμμά μας και το λιγοστό ελεύθερο χρόνο μας, σύμφωνα με τα ραντεβού του κομμωτηρίου.

Σε γενικές γραμμές, είναι μια πολλή απλή διαδικασία και αν ακολουθήσετε τις παρακάτω συμβουλές, θα δείτε και μόνη σας στο τέλος πόσο απλό είναι να επιτύχετε την τέλεια βαφή των μαλλιών, χωρίς να χρειαστεί να βγείτε από το σπίτι σας.

Μην επηρεάζεστε από το χρώμα των μαλλιών του μοντέλου στη συσκευασία. Στις περισσότερες περιπτώσεις, το αποτέλεσμα δεν θα είναι ακριβώς το ίδιο με την φωτογραφία, γιατί πολύ απλά το φυσικό χρώμα της δικής σας τρίχας είναι διαφορετικό από αυτό του μοντέλου. Διαλέξτε λοιπόν απλά την απόχρωση, για να έχετε υπόψη σας το αποτέλεσμα που θα πάρετε.

Όλοι οι ειδικοί στιλίστες συμφωνούν στην ιδέα ότι το σωστό χρώμα είναι εκείνο που είναι δύο τόνους φωτεινότερο από το φυσικό χρώμα των μαλλιών μας.

Οι μεγάλες και έντονες αλλαγές χρώματος, εγκυμονούν την περίπτωση αποτυχίας και σίγουρα σε πολύ μικρό χρονικό διάστημα, θα χρειαστούν τα μαλλιά σας ρετουσάρισμα. Αν έχετε αποφασίσει μια τέτοια ριζική αλλαγή, καλύτερα να εμπιστευτείτε ένα ειδικό κομμωτήριο.

Αν έχετε κάνει περμανάντ ή έχετε ισιώσει χημικά τα μαλλιά σας, προσοχή! Σ’ αυτές τις περιπτώσεις ή στην περίπτωση που δεν έχουν περάσει τέσσερις εβδομάδες από την ημέρα που βάψατε για τελευταία φορά τα μαλλιά σας, είναι καλύτερο να εμπιστευτείτε τη νέα βαφή στα χέρια ενός ειδικού, για να μην καταστρέψετε την τρίχα και μπείτε σε νέους μπελάδες.

Κάντε στην αρχή μια δοκιμή στη βαφή. Πάρτε μια τούφα από τα μαλλιά σας, πλάτους όσο ενός μολυβιού και χρωματίστε τη σύμφωνα με τις οδηγίες της συσκευασίας. Με αυτόν τον τρόπο θα αποφύγετε τις εκπλήξεις και θα είσαστε απόλυτα σίγουρες για το αποτέλεσμα που θα έχει η βαφή των μαλλιών σας στο τέλος.

Ακολουθήστε τις οδηγίες προσεκτικά. Εδώ δεν χωρούν καινοτομίες και πειραματισμοί. Αποφύγετε να ανακατεύετε διαφορετικά χρώματα, για να μην βρεθείτε ξαφνικά με τίποτα πράσινες ανταύγειες.

Μην λούζετε τα μαλλιά σας πριν τη βαφή, εάν οι οδηγίες λένε να την εφαρμόσετε σε άλουστα μαλλιά. Κάποιες βαφές χρειάζονται τη φυσική λιπαρότητα της τρίχας για να δώσουν το σωστό αποτέλεσμα.

Έτσι λοιπόν αφού καταλήξετε στον τύπο της βαφής που ταιριάζει στα μαλλιά σας, θα έχετε την δυνατότητα όποτε εσείς θέλετε, ακόμα και κατά τη διάρκεια των διακοπών σας να ανανεώνετε το χρώμα σας και να παραμένετε όμορφη και λαμπερή, χωρίς μεγάλο κόστος και χωρίς το χάσιμο χρόνου.