Είναι επιστημονικά αποδεδειγμένο ότι όλα τα όργανα των ανδρών είναι μεγαλύτερα από αυτά των γυναικών επειδή το ισχυρό φύλο είναι και το πιο μεγαλόσωμο. Έτσι οι άνδρες έχουν πιο ψηλό ανάστημα, μεγαλύτερους πνεύμονες, μεγαλύτερη καρδιά και μεγαλύτερο εγκέφαλο.

Για παράδειγμα ένας άνδρας ίδιου βάρους με μια γυναίκα, έχει περίπου 100 γραμμάρια μυαλό περισσότερο. Η διαφορά αυτή έχει απασχολήσει τους επιστήμονες. Όλα όμως δείχνουν ότι οι γυναίκες είναι εξίσου έξυπνες με τους άνδρες. Πως όμως αυτό δικαιολογεί τη διαφορά στην ποσότητα του εγκεφάλου;

Μελέτη που πραγματοποιήθηκε από εξειδικευμένους επιστήμονες του Πανεπιστημίου της Καλιφόρνια και συναδέλφων τους από τη Μαδρίτη,  για να διερευνηθεί γιατί οι γυναίκες είναι εξίσου έξυπνες με τους άνδρες, μολονότι ο εγκέφαλός τους είναι κατά 8% μικρότερος από τον δικό τους, έδειξαν ότι οι άνδρες διαθέτουν περισσότερα εγκεφαλικά κύτταρα τα οποία είναι απαραίτητα για την λογική σκέψη, ενώ οι γυναίκες διαθέτουν περισσότερες συνδέσεις ανάμεσα στα δικά τους, γεγονός που τους επιτρέπει να σκέφτονται ταχύτερα αν και έχουν λιγότερη φαιά ουσία.

Η έρευνα εστιάσθηκε σε ένα τμήμα του εγκεφάλου που λέγεται ιππόκαμπος και παίζει καθοριστικό ρόλο στη χρήσιμη μνήμη και τα συναισθήματα. Οι ερευνητές υπέβαλλαν επίσης σε τεστ νοητικών λειτουργιών 59 γυναίκες και 45 άνδρες, ηλικίας 18 έως 27 ετών. Διαπίστωσαν ότι οι γυναίκες είναι καλύτερες στην επαγωγική σκέψη και στην παρακολούθηση μιας μεταβαλλόμενης κατάστασης, ενώ οι άνδρες είναι καλύτεροι στην χωροταξική συλλογιστική.

Ωστόσο ο εγκέφαλος των γυναικών ήταν πιο αποδοτικός. Οι ερευνητές κατέληξαν στο ότι όσο μικρότερος είναι ο ιππόκαμπος στις γυναίκες, τόσο καλύτερα λειτουργεί. Η συσχέτιση μικρότερου μεγέθους μεγαλύτερης απόδοσης μπορεί να σημαίνει πως οι νευρώνες στον γυναικείο ιππόκαμπο έχουν πιο σφιχτή δομή ή διαθέτουν περισσότερες ενεργές συνδέσεις μεταξύ τους. Αν λοιπόν ακούσετε έναν άντρα να σας λέει ότι έχετε μικρότερο εγκέφαλο μπορείτε να του απαντήσετε ότι είναι πιο αποδοτικός από τον δικό του.