<p>Η διακοπή του καπνίσματος είναι ένας στόχος που πολλοί αποτυγχάνουν να… επιτύχουν.</p>
<p>Μια έρευνα αναφέρει, ότι οι μακροχρόνιοι καπνιστές εμφάνιζαν μεγαλύτερα ποσοστά επιτυχίας στη διακοπή της βλαβερής αυτής συνήθειας για τον οργανισμό τους, όταν έλαβαν <strong>ψιλοκυβίνη</strong> (psilocybin) –τον ενεργό παραισθησιογόνο παράγοντα που υπάρχει στα «μαγικά μανιτάρια».</p>
<p>Το ελεγχόμενο πείραμα που έγινε, βρήκε ότι το 80% των συμμετεχόντων κατάφερε να κόψει το τσιγάρο σε ποσοστό 80% μετά από έξι μήνες.</p>
<p>Η έρευνα έγινε από το νοσοκομείο John Hopkins University της Βαλτιμόρης.</p>
<p>Σε αυτή συμμετείχαν 10 άντρες και 5 γυναίκες, ψυχικά και σωματικά υγιείς, αναφέρει δημοσίευμα της βρετανικής εφημερίδας Daily Mail.</p>
<p>Κάθε ένας από αυτούς κάπνιζε κατά μέσο όρο 19 τσιγάρα την ημέρα, επί 31 χρόνια, ενώ είχαν προσπαθήσει επανειλημμένα να κόψουν το τσιγάρο, χωρίς όμως επιτυχία.</p>
<p>Σε κάθε ένα συμμετέχοντα χορηγήθηκε μια δόση ψιλοκυβίνης σε μορφή χαπιού.</p>
<p>Δύο και οκτώ εβδομάδες μετά έλαβαν υψηλότερες δόσεις της ίδιας ουσίας. Κάθε «θεραπεία» είχε διάρκεια 6-7 ώρες, κατά τη διάρκεια των οποίων οι εθελοντές βρίσκονταν σε ένα ασφαλές και άνετο περιβάλλον, όπου άκουγαν μουσική και μπορούσαν να χαλαρώσουν.</p>
<p>Επιπλέον, παρακολούθησαν εβδομαδιαίες συνεδρίες με ειδικούς, προκειμένου να κρατούν σημειώσεις για την πρόοδό τους και να ελέγχουν τον… πόθο τους.</p>
<p>Μέχρι το τέλος του πειράματος 12 από τους 15 συμμετέχοντες κατάφεραν να κόψουν το τσιγάρο.</p>
<p>Οι ερευνητές τονίζουν ωστόσο, ότι το συγκεκριμένο πείραμα δεν πρέπει να αποτελέσει ενθάρρυνση για την κατανάλωση «μαγικών μανιταριών», αλλά τονίζει το πώς η συγκεκριμένη ουσία (ψιλοκυβίνη) μπορεί να αποδειχθεί χρήσιμη σε ελεγχόμενα περιβάλλοντα.</p>
