<p>Η Apple φέρεται να αναπτύσσει μία πλήρη πλατφόρμα λογισμικού, μέσω της οποίας ο χρήστης θα είναι σε θέση να χρησιμοποιεί το<strong> iPhone</strong> σαν χειριστήριο για τον έλεγχο του<strong> συνόλου των οικιακών συσκευών.</strong></p>
<p>Σύμφωνα με δημοσίευμα των Financial Times, η Apple πρόκειται να ανακοινώσει την εν λόγω πλατφόρμα λογισμικού μέσω της οποίας θα είναι εφικτός ο έλεγχος των «έξυπνων» και συνδεδεμένων στο Διαδίκτυο οικιακών συσκευών, του οικιακού φωτισμού και των συστημάτων ασφαλείας.</p>
<p>Οι Financial Times υποστηρίζουν ότι <strong>η πλατφόρμα θα κάνει την παρθενική της εμφάνιση στο συνέδριο προγραμματιστών</strong> WWDC, το οποίο θα πραγματοποιηθεί την επόμενη εβδομάδα (2-6 Ιουνίου), στο Σαν Φρανσίσκο.</p>
<p>Πέρα από τη διασύνδεση με συσκευές iPhone και iPad θα είναι εφικτή και η διασύνδεση και με το Apple TV, το οποίο αναμένεται να αναβαθμιστεί σε επίπεδο hardware μέσα στο έτος. Η πλατφόρμα «Έξυπνο Σπίτι» θα επιτρέπει την αναγνώριση συσκευών προερχόμενων από τρίτους κατασκευαστές και θα εξασφαλίζει τη σωστή λειτουργία τους. <strong>Ορισμένοι από τους «τρίτους» κατασκευαστές αναμένεται να είναι και οι Dropcam</strong> (οικιακά συστήματα ασφαλείας), Philips και Nest.</p>
<p>Εικάζεται ότι το «Έξυπνο Σπίτι» θα μπορεί να συνεργαστεί με την τεχνολογία Bluetooth για ορισμένες λειτουργίες αυτοματισμού, ενώ ορισμένοι αναλυτές θεωρούν ότι στο επόμενο iPhone θα υπάρχει ενσωμάτωση της τεχνολογίας NFC η οποία επίσης θα μπορούσε να φανεί χρήσιμη για τον έλεγχο οικιακών συσκευών.</p>
<p>Η είσοδος της Apple στο χώρο της «οικιακής τεχνολογίας» προφανώς θα τη φέρει σε ευθεία αντιπαράθεση με εταιρείες όπως η Samsung και η LG Electronics, οι οποίες έχουν παρουσιάσει πληθώρα «έξυπνων» οικιακών συσκευών και εφαρμογών. Παράλληλα, θα ενταθεί και ο ανταγωνισμός με την Google η οποία μετά την εξαγορά της Nest φάνηκε να στρέφεται και αυτή προς το συγκεκριμένο κομμάτι της αγορά.</p>