Αν είστε λάτρης του τσαγιού τότε θα δώσετε ακόμη μεγαλύτερη προσοχή στα αποτελέσματα της παρακάτω μελέτης. Σύμφωνα με τα νέα δεδομένα, τρία φλιτζάνια τσάι την ημέρα μπορούν να καταπολεμήσουν δύο είδη βακτηρίων που σχετίζονται με την τερηδόνα και την ουλίτιδα

Τα βακτήρια, είναι ο στρεπτόκοκκος mutans και ο γαλακτοβάκιλλος. Όταν αυτά αλληλεπιδράσουν με τους υδατάνθρακες που υπάρχουν στις τροφές, παράγουν ένα οξύ που διαλύει την αδαμαντίνη των δοντιών. Συνέπεια της φθοράς αυτής είναι μπορεί να οδηγήσει σε σφραγίσματα ή και περιοδοντική νόσο.

Σε επιστημονικό περιοδικό που εκδίδει το Βρετανικό Ίδρυμα Διατροφής, η επανεξέταση των δεδομένων για τις επιδράσεις του τσαγιού στην υγεία των δοντιών έδειξε ότι το τσάι μπορεί να δρα προστατευτικά, εμποδίζοντας την ανάπτυξη των βακτηρίων. Το τσάι περιέχει αντιοξειδωτικά συστατικά όπως φλαβονοειδή και κατεχίνες, που έχουν αντιμικροβιακή δράση.

Η μελέτη κατέληξε στο συμπέρασμα ότι η ιδεώδης δόση τσαγιού για την προστασία των δοντιών είναι τρία ή τέσσερα φλιτζάνια την ημέρα, είτε από μαύρο είτε από πράσινο τσάι καθώς και τα δύο είναι το ίδιο ωφέλιμα.