<p>Αν και οι σεξουαλικές φαντασιώσεις για πολλούς εξακολουθούν να παραμένουν ένα θέμα – ταμπού, έρευνες έχουν αποδείξει ότι αποτελούν αναπόσπαστο κομμάτι της υγειούς σεξουαλικής ζωής ενός ζευγαριού.</p>
<p>Τώρα, νέα έρευνα του πανεπιστημίου του Μόντρεαλ έρχεται να φωτίσει πολλές από τις «σκοτεινές» πτυχές του θέματος, απαντώντας σε ερωτήσεις όπως στο ποια είναι η συχνότερη φαντασίωση των αντρών, τι περιλαμβάνουν τα σεξουαλικά «όνειρα» των γυναικών, κ.ά.</p>
<p>Στο πλαίσιο της μελέτης, οι ερευνητές κατέγραψαν τις σεξουαλικές φαντασιώσεις 1,517 ενήλικων εθελοντών, ζητώντας τους να περιγράψουν με λεπτομέρειες τις πιο συχνές από αυτές. Το δείγμα αποτελείτο από 799 άντρες και 718 γυναίκες, με το 85,1% να είναι ετεροφυλόφιλοι, το 3,6% ομοφυλόφιλοι και το υπόλοιπο ποσοστό αδιευκρίνιστης σεξουαλικής ταυτότητας.</p>
<p>Στη συνέχεια οι ερευνητές κατέταξαν τις φαντασιώσεις των εθελοντών σε στατιστικά σπάνιες (2,3%), ασυνήθιστες (15,9%) και χαρακτηριστικές, (οι πιο κοινές), (84,1%), αλλά και σε «ανδρικές» και «γυναικείες».</p>
<p>Οι επιστήμονες διαπίστωσαν ότι οι άντρες έχουν περισσότερες φαντασιώσεις από τις γυναίκες και αρέσκονται στο να τις περιγράφουν με λεπτομέρειες, ενώ παράλληλα οι φαντασιώσεις των παντρεμένων αντρών αφορούν συχνά σε άλλες γυναίκες, και όχι στη σύζυγό τους. Ακόμα, μια από τις συχνότερες σεξουαλικές φαντασιώσεις των αντρών είναι να παρακολουθούν την σύντροφό τους να κάνει σεξ με έναν άλλον άντρα.</p>
<p>Οι γυναίκες από την πλευρά τους φαντασιώνονται ότι είναι «αντικείμενα υποταγής» μέσα στο γάμο τους, αλλά, όπως επισημαίνουν οι επιστήμονες, δεν αποκλείεται το ίδιο άτομο που έχει μια φαντασίωση με υποταγή, σε άλλη στιγμή να έχει σεξουαλικές φαντασιώσεις ότι είναι «ο κυρίαρχος του παιχνιδιού».</p>
<p>Αξίζει να αναφέρουμε ότι, σύμφωνα με τους ερευνητές, οι γυναίκες σε ποσοστό από 30 μέχρι 60% δεν επιθυμούν οι φαντασιώσεις τους να γίνουν πραγματικότητα, κάτι που βρίσκει εντελώς αντίθετους τους άνδρας, που θέλουν πραγματικά να τις ζήσουν.</p>