Οι άντρες από τη φύση τους είναι κυνηγοί γι αυτό εάν πρόσφατα σου "την έδωσε κατακούτελα", θα πρέπει να μεν να του δώσεις θάρρος να σε πλησιάσει χωρίς όμως να δείχνεις υπερβολικά διαθέσιμη γιατί στα μάτια τους μεταφράζεται σαν απελπισία και θα τους κάνει να γυρίσουν τη μουσούδα τους προς την αντίθετη κατεύθυνση.

<strong>1. Μίλα του</strong>
Ο απλούστερος τρόπος για να δείξεις σε κάποιον πως σου αρέσει είναι να επικοινωνήσεις μαζί του γραπτά ή προφορικά. Κάνε λοιπόν την πρώτη κίνηση και περίμενε να δεις την αντίδραση του. Μην φοβάσαι ότι θα σε περάσει για «εύκολη» έτσι, αφού πάντα μπορείς να το παίξεις εξαφανισμένη για 2-3 μέρες, ίσα-ίσα για να τον κάνεις να σε επιθυμήσει. Προσοχή όμως: αν η πρώτη κίνηση έρχεται πάντα από τη δική σου πλευρά κι εκείνος απλά απαντά στα μηνύματα σου χωρίς ποτέ να σε παίρνει ή να σου στέλνει πρώτος, σημαίνει ότι δεν τρελαίνεται για σένα.

<strong>2. Κολάκεψε τον</strong>
Όση αυτοπεποίθηση κι αν δείχνει ότι έχει, όσο γοητευτικός κι αν είναι κάθε άντρας ψοφάει για κομπλιμέντα κι αυτό σου δίνει την ευχέρεια να τον κάνεις να νιώσει καλά για τον εαυτό του. Για να πιάσει τόπο, φρόντισε ο θαυμασμός σου να είναι ειλικρινής και να εκφράζεται συγκεκριμένα: π.χ. ‘τι γλυκό χαμόγελο που έχεις’, ή ‘αυτό το πουκάμισο σου πάει τέλεια’. Ωστόσο, μην το παρακάνεις και πάρουν τα μυαλά του αέρα μαζί σου. Ένα κομπλιμέντο μια φορά στο τόσο φτάνει για να του περάσει το μήνυμα ότι σε έχει γοητεύσει.

<strong>3. Μίλα με το κορμί σου</strong>
Ο πιο εύγλωττος τρόπος για να του δείξεις ότι τον βλέπεις ερωτικά είναι… σιωπηλός. Απλά χρησιμοποίησε τη γλώσσα του σώματος σε τρία στάδια: πρώτα άγγιξε τον στο μπράτσο όταν πει κάτι αστείο ή τρυφερό ώστε να του δείξεις ότι νιώθεις συντονισμένη μαζί του. Έπειτα, καθώς μιλάτε για κάτι πιο σοβαρό, άγγιξε το γόνατο ενώ τον κοιτάς στα μάτια. Αυτό θα του δείξει ότι τον παρακολουθείς και ότι ταυτίζεσαι μαζί του, ενώ ταυτόχρονα αφήνει ένα σεξουαλικό υπονοούμενο, καθώς το χέρι σου βρίσκεται όσο πιο κοντά γίνεται στα γεννητικά του όργανα στο πλαίσιο της ευπρέπειας. Στο τρίτο στάδιο, απλά παίξε με τα χείλια σου: άγγιξε τα, γλύψε τα, ή απλά σούφρωσε τα για να τραβήξεις την προσοχή του εκεί.

<strong>4. Ενθάρρυνε τον</strong>
Όσο βαρύς κι αν το παίζει, λίγη επιβεβαίωση θα λειτουργήσει σίγουρα υπέρ σου. Απλά πες του πόσο ωραία πέρασες μαζί του κι ότι θα ήθελες να το επαναλάβετε –αυτό το ό,τι κάνατε μαζί. Το μέτρο κι εδώ είναι απαραίτητο: μια ατάκα αρκεί για να του δείξει αυτό που χρειάζεται. Η δεύτερη θα του δείξει ότι μάλλον ήσουν κλεισμένη σε καμιά σπηλιά τόσο καιρό κι ότι δεν μπορεί να εμπιστευτεί την κρίση σου.

<strong>5. Γέλα με τ’ αστεία του</strong>
Αν εκείνος προσπαθεί να σε εντυπωσιάσει με το χιούμορ του φρόντισε να γελάσεις ή έστω να χαμογελάσεις ελαφρά. Ακόμη κι αν έχει πει κρυάδα, χρειάζεται λίγη ενθάρρυνση για την προσπάθεια του. Δεν χρειάζεται να υποκριθείς ότι ξεκαρδίζεσαι αν δεν το νιώθεις, αρκεί να δείξεις κάποια ανταπόκριση.

<strong>6. Ζήλεψε τον</strong>
Δεν λέμε να του κάνεις σκηνή επειδή χαιρέτησε μια γνωστή του, ή κοίταξε μ’ ενδιαφέρον μια κορμάρα που πέρασε από μπροστά σας. Όμως μπορείς να δείξεις άνετα ελαφρώς ενοχλημένη, απλά για να ξέρει ότι τον διεκδικείς. Αν δεν το κάνεις και το παίζεις πάντα απολύτως άνετη, τότε θα πιστέψει ότι δεν ενδιαφέρεσαι για εκείνον.

<strong>7. Ζήτα του ραντεβού</strong>

Αν νομίζεις ότι εκείνος διστάζει, μάζεψε το θάρρος σου και πρότεινε του εσύ να συναντηθείτε μια συγκεκριμένη μέρα και ώρα. Αν εκείνος δεχτεί αμέσως και μάλιστα έχει και κάποια ιδέα για το πού να πάτε, τότε θα ξέρεις ότι έχεις ελπίδες για κάτι περισσότερο. Αν πάλι εκείνος κάνει ότι δεν κατάλαβε, ή σου το αναβάλει από εβδομάδα σε εβδομάδα θα ξέρεις ότι είναι ώρα να σταματήσεις να τον διεκδικείς.

<strong>8.</strong> <strong>Θυμήσου τα λόγια του</strong>
Επανάλαβε μια λεπτομέρεια που σου έχει πει για τον εαυτό του, για κάποιον φίλο του ή για τη δουλειά του και θα τον στείλεις στα ουράνια. Είναι ένας έμμεσος τρόπος να του δείξεις πως σου αρέσει, σε ενδιαφέρει κι ότι προσέχεις αυτά που σου λέει, δεν τον ακούς απλά.