<p>Μπορείτε να μπείτε στον πειρασμό να χρησιμοποιήσετε ένα παλιό μπουκαλάκι με αντηλιακό, το οποίο έχει ακόμα μέσα αρκετή ποσότητα υγρού. Ωστόσο, γιατροί και δερματολόγοι προειδοποιούν πως κάτι τέτοιο κρύβει κινδύνους.</p>

<p>Προτού εφαρμόσετε το αντηλιακό πάνω σας και βγείτε στον ήλιο ήσυχοι ότι είστε προστατευμένες, ελέγξτε την ημερομηνία λήξης του. Διαφορετικά, είναι πολύ πιθανό το αντηλιακό να μην έχει πλέον την ικανότητά να σας προστατεύει από τις δυνητικά βλαβερές ακτίνες του ήλιου.</p>

<p>Τα αντηλιακά διαρκούν συνήθως από ένα έως τρία χρόνια, αλλά το καλύτερο είναι να μην το ριψοκινδυνεύσετε, αν δεν μπορείτε να βρείτε τη σχετική ημερομηνία λήξης επάνω στο μπουκάλι ή στο σωληνάριο.</p>
<p>Επίσης, η ισχύς του αντηλιακού εξαρτάται και από το πού έχει αποθηκευτεί από το περασμένο καλοκαίρι. Αν για παράδειγμα έχει μείνει στο ντουλαπάκι του αυτοκινήτου, τα δραστικά συστατικά του έχουν πιθανότατα αλλοιωθεί από τη ζέστη.</p>

