<div id="page">
<div id="content">
<div class="center">Πολλές γυναίκες, αναρωτιούνται αν θα μπορούσαν να γεννήσουν φυσιολογικά μετά από καισαρική τομή ή αν θα πρέπει οπωσδήποτε να ξανακάνουν καισαρική.

Η απάντηση είναι πως, ό,τι και να διαλέξεις και οι δυο επιλογές είναι ασφαλείς, απλά η κάθε επιλογή συνοδεύεται με διαφορετικούς κινδύνους και οφέλη.

Έχοντας υπόψη τις επιλογές σου, ο/η μαιευτήρας που σε παρακολουθεί, θα σε ρωτήσει για το μαιευτικό ιστορικό σου και για τις προηγούμενες εγκυμοσύνες σου. Θα θέλει να μάθει:

• Το λόγο που έγινε η προηγούμενη καισαρική τομή και αν ήταν επείγουσα

• Το είδος της τομής που έγινε στη μήτρα (κάθετη ή εγκάρσια)

• Τις εντυπώσεις σου για την εμπειρία που είχες

• Αν η εγκυμοσύνη σου τώρα, είναι χωρίς οποιαδήποτε προβλήματα ή επιπλοκές



<b>ΠΛΕΟΝΕΚΤΗΜΑΤΑ ΦΥΣΙΟΛΟΓΙΚΟΥ ΤΟΚΕΤΟΥ ΜΕΤΑ ΑΠΟ ΚΑΙΣΑΡΙΚΗ ΤΟΜΗ</b>

• Κολπικός τοκετός

• Συντομότερος χρόνος ανάρρωσης

• Συντομότερη διαμονή στην κλινική

• Λιγότερος κοιλιακός πόνος μετά τον τοκετό

• Δεν υποβάλλεσαι σε χειρουργική επέμβαση

• Αυξάνεις τις πιθανότητες για φυσιολογικό τοκετό χωρίς επιπλοκές, σε μελλοντικές σου εγκυμοσύνες



<b>ΠΙΘΑΝΟΤΗΤΕΣ ΕΠΙΤΥΧΙΑΣ</b>

Περίπου οι 75 στις 100 γυναίκες που έχουν μια κανονική εγκυμοσύνη και είχαν προηγούμενη καισαρική επιτυγχάνουν, φυσιολογικό τοκετό.

Το ποσοστό αυτό αυξάνεται σε 90%, αν πριν την καισαρική είχες φυσιολογικό τοκετό!

Οι παράγοντες που μειώνουν τις πιθανότητες είναι:

• Κανένας προηγούμενος φυσιολογικός τοκετός

• Αν χρειαστεί να γίνει πρόκληση τοκετού

• Δεν υπήρχε πρόοδος στον προηγούμενο τοκετό, λόγω συνήθως της θέσης του μωρού

• Παχυσαρκία μητέρας (ΒΜΙ &gt;30)



<b>ΜΕΙΟΝΕΚΤΗΜΑΤΑ ΦΥΣΙΟΛΟΓΙΚΟΥ ΤΟΚΕΤΟΥ ΜΕΤΑ ΑΠΟ ΚΑΙΣΑΡΙΚΗ ΤΟΜΗ</b>

<b>• Ρήξη της Προηγούμενης Τομής της Μήτρας</b>
Υπάρχει πιθανότητα, το τοίχωμα της μήτρας να αδυνατίσει και να ανοίξει. Αν συμβεί αυτό (ρήξη) μπορεί να έχει σοβαρές επιπτώσεις σε εσένα και στο μωρό σου. Αυτό συμβαίνει σε μικρό ποσοστό, σε περίπου 5 γυναίκες από τις 1000 που δοκιμάζουν (0,5%). Η πρόκληση τοκετού αυξάνει τις πιθανότητες για αυτή την επιπλοκή που αν συμβεί, θα χρειαστεί τελικά να γίνει καισαρική τομή.

<b>• Κίνδυνοι για το μωρό</b>
Ο κίνδυνος για νεογνικό θάνατο ή εγκεφαλική βλάβη είναι πολύ μικρός, περίπου 2 στις 1000 περιπτώσεις (0,2%).
Ο κίνδυνος αυτός δεν είναι μεγαλύτερος από μια οποιαδήποτε γυναίκα που μπαίνει για πρώτη φορά σε φυσιολογικό τοκετό, αλλά είναι μεγαλύτερος από ότι αν είχες επαναλαμβανόμενη καισαρική (1 στις 1000).

<b>• Επείγουσα Καισαρική</b>
Υπάρχει πιθανότητα να χρειαστεί επείγουσα καισαρική τομή κατά τη διάρκεια του τοκετού. Αυτό συμβαίνει περίπου στις 25 από τις 100 γυναίκες και οι συνηθισμένοι λόγοι είναι η εμβρυϊκή δυσχέρεια ή η έλλειψη προόδου του τοκετού.

<b>• Μετάγγιση αίματος και μόλυνση της μήτρας</b>
Οι γυναίκες που διαλέγουν φυσιολογικό τοκετό μετά από καισαρική έχουν 1% περισσότερες πιθανότητες για μετάγγιση ή για μόλυνση της μήτρας σε σύγκριση με γυναίκες που προτιμούν επαναλαμβανόμενη καισαρική.



<b>ΠΟΤΕ ΔΕΝ ΣΥΝΙΣΤΑΤΑΙ Ο ΦΥΣΙΟΛΟΓΙΚΟΣ ΤΟΚΕΤΟΣ ΜΕΤΑ ΑΠΟ ΚΑΙΣΑΡΙΚΗ</b>

• Αν είχες 2 ή περισσότερες καισαρικές

• Αν είχες ρήξη της μήτρας σε προηγούμενο τοκετό

• Αν έχεις κλασσική καισαρική τομή (κάθετη)

• Αν έχεις οποιεσδήποτε άλλες επιπλοκές στην εγκυμοσύνη που χρήζουν καισαρική (πχ προδρομικός πλακούντας)



<b>ΠΛΕΟΝΕΚΤΗΜΑΤΑ ΕΠΑΝΑΛΑΜΒΑΝΟΜΕΝΗΣ ΚΑΙΣΑΡΙΚΗΣ</b>

• Χωρίς κίνδυνο ρήξης της μήτρας

• Αποφυγή των κινδύνων του φυσιολογικού τοκετού και κυρίως την πιθανότητα εγκεφαλικής βλάβης ή νεογνικού θανάτου λόγω έλλειψης οξυγόνου κατά τη διάρκεια του τοκετού (0,1%)

• Προγραμματισμός του τοκετού



<b>ΜΕΙΟΝΕΚΤΗΜΑΤΑ ΕΠΑΝΑΛΑΜΒΑΝΟΜΕΝΗΣ ΚΑΙΣΑΡΙΚΗΣ</b>

<b>• Πιθανόν πιο χρονοβόρα και πιο δύσκολη επέμβαση</b>
Η επαναλαμβανόμενη καισαρική παίρνει περισσότερο χρόνο από την πρώτη, λόγω του επουλωτικού ιστού και των συμφύσεων που προκάλεσε η προηγούμενη επέμβαση. Επίσης μπορεί να είναι και πιο δύσκολη αυξάνοντας τον κίνδυνο για βλάβη στο έντερο ή στην ουροδόχο κύστη.

<b>• Θρόμβωση</b>
Μπορεί να δημιουργηθούν θρόμβοι στο αίμα, που όταν μεταφερθούν στους πνεύμονες, μπορούν να προκαλέσουν πνευμονική εμβολή, μια κατάσταση απειλητική για τη ζωή (μπορεί να προκληθεί θάνατος 1 στις 1000).

<b>• Μεγαλύτερος χρόνος για ανάρρωση</b>

<b>• Αναπνευστικά προβλήματα για το νεογνό</b>
Είναι συνηθισμένο πρόβλημα μετά από καισαρική και δεν διαρκεί για πολύ καιρό. Περιστασιακά το μωρό θα χρειαστεί να νοσηλευτεί σε εντατική νεογνών. Περίπου 3-4% των νεογνών που γεννιούνται με προγραμματισμένη καισαρική θα έχουν κάποια δυσκολία στην αναπνοή, συγκρινόμενα με το 2-3% των νεογνών που θα γεννηθούν με φυσιολογικό τοκετό μετά από καισαρική.

<b>• Επιπλοκές πλακούντα σε επόμενες εγκυμοσύνες</b>
Όσο αυξάνονται οι καισαρικές τομές σε μια μήτρα, τόσο αυξάνεται και η πιθανότητα σε κάθε επόμενη εγκυμοσύνη, ο πλακούντας να αναπτυχθεί επάνω στην προηγούμενη τομή με αποτέλεσμα σε επόμενο τοκετό να μην μπορεί να αφαιρεθεί (συμφυτικός, διεισδυτικός, στιφρός πλακούντας). Αυτό μπορεί να οδηγήσει σε αιμορραγία, που μόνο με αφαίρεση της μήτρας (μαιευτική υστερεκτομή) μπορεί να σταματήσει.



<b>ΣΥΜΠΕΡΑΣΜΑ</b>

Η απόφαση σίγουρα δεν είναι εύκολη, έχοντας όμως υπόψη τα πιο πάνω στοιχεία και ποσοστά, που είναι τεκμηριωμένα με έρευνες, χιλιάδων εγκυμοσύνων και πολλών χρόνων, μπορείς να κάνεις μια εποικοδομητική συζήτηση με τον/την μαιευτήρα σου και μαζί να διαλέξετε ενσυνείδητα την κατάλληλη μέθοδο τοκετού για σένα και το μωρό σου.

<h5>Γιώργος Γεωργίου, MD</h5>
<h5>Γυναικολόγος - Μαιευτήρας</h5>
