<p><strong>Οι κιρσοί είναι διαπλατυσμένες, διογκωμένες, μεγεθυμένες και επιμηκυμένες φλέβες που βρίσκονται κάτω από την επιφάνεια του δέρματος την οποία και υπερυψώνουν. </strong></p>
<p><strong>Το χρώμα των κιρσών μπορεί να είναι σκούρο μπλε, κόκκινο ή βυσσινί και συχνά έχουν ελικοειδές σχήμα. </strong></p>
<p>Υπολογίζεται ότι 50% των ανθρώπων άνω των 50 ετών έχουν κιρσούς. Εμφανίζονται συχνότερα σε γυναίκες από ότι σε άνδρες. Εκτιμάται ότι 40% των γυναικών έχουν κιρσούς κάποιας μορφής.</p>
<p><span class="highlight1">Η αύξηση της ηλικίας, η εγκυμοσύνη, η παχυσαρκία, η καθιστική ζωή, η υπερβολική ορθοστασία και το οικογενειακό ιστορικό κιρσών είναι παράγοντες που αυξάνουν τον κίνδυνο εμφάνισης κιρσών</span>.</p>
<div>
<div class="bannergroup">
<div class="banneritem">
<div class="clr"></div>
</div>
</div>
</div>
<p><strong>Οι κιρσοί δημιουργούνται λόγω ανεπάρκειας των βαλβίδων και των τοιχωμάτων των φλεβών.</strong> Το αίμα δεν επιστρέφει έτσι κανονικά πίσω προς την καρδία, δημιουργείται στάση στις φλέβες με αποτέλεσμα αυτές να μεγαλώνουν, να επιμηκύνονται και να διογκώνονται.</p>
<p>Οι κιρσοί εμφανίζονται συχνότερα στα κάτω μέλη, στους μηρούς, στις κνήμες και στα πόδια. Συνήθως δεν προκαλούν συμπτώματα ή άλλα προβλήματα.</p>
<p><span class="highlight1">Σε μερικές περιπτώσεις όμως προκαλούν πόνους, κάψιμο, φαγούρα, έλκη ή μολύνσεις στο δέρμα και θρόμβους. Οι ενοχλήσεις, συμπτώματα και σημεία επιδεινώνονται στο τέλος της ημέρας και όταν υπάρχει ζέστη</span>.</p>
<p>Οι επιπλοκές που δημιουργούν οι κιρσοί είναι συχνότερες όταν επηρεάζονται οι φλέβες που εντοπίζονται βαθύτερα. Όταν δημιουργηθούν επιπλοκές των κιρσών χρειάζεται θεραπεία.</p>
<p>Η διάγνωση των κιρσών γίνεται εύκολα όταν ο ασθενής κάθεται ή στέκεται. Δεν χρειάζονται ιατρικές συμπληρωματικές εξετάσεις για να γίνει η διάγνωση των κιρσών.</p>
<p>Στις περισσότερες περιπτώσεις δεν χρειάζεται θεραπεία για τους κιρσούς. Θεραπεία δυνατόν να χρειαστεί όταν δημιουργούνται σοβαρά συμπτώματα ή υπάρχουν επιπλοκές όπως έλκη στο δέρμα. Επίσης θεραπεία γίνεται και για λόγους αισθητικούς.</p>
<p>Ο στόχος των θεραπειών για τους κιρσούς είναι η ανακούφιση από τα συμπτώματα, η αποφυγή επιπλοκών και η βελτίωση της αισθητικής εμφάνισης.</p>
<p>Δεν υπάρχει τρόπος να απομακρύνεται πλήρως ο κίνδυνος επανεμφάνισης κιρσών. Ωστόσο μερικά μέτρα που μπορεί να λαμβάνει ο ίδιος ο ασθενής για να βοηθά τον εαυτό του, μπορεί να περιορίζουν το πρόβλημα των κιρσών που υπάρχουν.</p>
<p><strong>Τι μπορούμε να κάνουμε για την πρόληψη εμφάνισης των κιρσών ή και για βελτίωση της κατάστασης των κιρσών που ήδη υπάρχουν:</strong></p>
<ol>
<li>Τακτική σωματική άσκηση</li>
<li>Αποφυγή της ορθοστασίας και της καθιστικής θέσης για μεγάλα χρονικά διαστήματα</li>
<li>Διατήρηση κανονικού βάρους σώματος και απώλεια περιττών κιλών εάν υπάρχει υπερβολικό βάρος σώματος ή παχυσαρκία</li>
<li>Αποφυγή στενών ή σφιχτών ενδυμασιών</li>
<li>Αποφυγή της διασταύρωσης των ποδιών με το ένα πάνω από το γόνατο του άλλου στην καθιστική θέση</li>
<li>Ανύψωση των ποδιών κατά την ξεκούραση</li>
<li>Συμπιεστικές κάλτσες.</li>
</ol>
<p><strong>Οι θεραπείες με ενέσεις σκληρυντικών παραγόντων (σκληροθεραπεία) ή η χειρουργική αφαίρεση των κιρσών διενεργούνται σε ειδικές περιπτώσεις και σπάνια χρειάζονται. Σε 50% των ασθενών αυτών οι κιρσοί θα επανεμφανιστούν μετά την αφαίρεση τους.</strong></p>