<p>Εντονότερα σημάδια ναρκισσισμού εκδηλώνουν οι άνδρες σε σχέση με τις γυναίκες, σύμφωνα με νέα μελέτη που πραγματοποιήθηκε με στοιχεία περισσοτέρων από 475.000 ατόμων και δημοσιεύεται στην επιθεώρηση Psychological Bulletin.</p>
<p>Συγκεκριμένα οι ερευνητές διαπίστωσαν ότι οι άντρες πετυχαίνουν σταθερά υψηλότερες βαθμολογίες στα τεστ ναρκισσισμού σε σύγκριση με τις γυναίκες, ασχέτως ηλικίας.</p>
<p>Για τις ανάγκες της μελέτης, οι ερευνητές εστίασαν σε τρία συγκεκριμένα χαρακτηριστικά της ναρκισσιστικής προσωπικότητας: τις ηγετικές ικανότητες και την αναζήτηση της εξουσίας, την επιδειξιομανία και τις αυξημένες απαιτήσεις, και εξέτασαν πώς απαντούσε κάθε συμμετέχοντας σε δηλώσεις όπως «Εάν κυβερνούσα εγώ τον κόσμο, θα ήταν όλα πολύ καλύτερα».</p>
<p>«Σε σύγκριση με τις γυναίκες, οι άντρες επιδεικνύουν εντονότερο δυναμισμό και εντονότερη επιθυμία για δύναμη», σημειώνει η επικεφαλής της ερευνητικής ομάδας Emily Grijalva, συμπληρώνοντας πως «δεν παρατηρούνται διαφορές στο πεδίο της επιδειξιομανίας, κάτι που σημαίνει ότι τα δύο φύλα είναι εξίσου πιθανό να χαρακτηρίζονται από ματαιοδοξία».</p>
<p>Σύμφωνα με τους ερευνητές, οι διαφορές αυτές ανάμεσα στα φύλα, πιθανότατα πηγάζουν από βαθιά ριζωμένα κοινωνικά στερεότυπα. </p>
<p>Ως εκ τούτου, μια γυναίκα που έχει γαλουχηθεί πιστεύοντας ότι δεν είναι ισάξια με έναν άντρα να κατακτήσει μια υψηλόβαθμη θέση, είναι πιο πιθανό να μην πιστεύει ότι πράγματι της αξίζει μια τέτοια θέση. </p>
<p>Ακόμα, οι γυναίκες ενδέχεται να δεχτούν αυστηρότερη κριτική σε σχέση με τους άνδρες αν φέρονται επιθετικά ή αυταρχικά, και αυτό τις πιέζει να καταπνίξουν ναρκισσιστικές συμπεριφορές.</p>