Αρκετές φορές μαθητές ή φοιτητές έχουν τη δυσάρεστη εμπειρία την ώρα των εξετάσεων, να φθάσουν σε μια ερώτηση που ενώ γνωρίζουν την απάντηση της, εκείνη την κρίσιμη στιγμή δεν μπορούν να τη θυμηθούν! Παρακάτω θα παραθέσουμε μερικές πρακτικές συμβουλές που θα βοηθήσουν όσους γράφουν από το πιο ασήμαντο τεστ μέχρι το πιο σημαντικό διαγώνισμα να απαντήσουν.

<strong>Αρχικά ηρεμήστε!</strong> Μερικές φορές το να θέλετε να θυμηθείτε κάτι πολύ έντονα προκαλεί εμπλοκή της διαδικασίας επαναφοράς της πληροφορίας στη μνήμη. Κλείστε τα μάτια, πάρτε βαθιές αναπνοές, χαλαρώστε και δοκιμάστε ξανά.

<strong>Μη χάνετε χρόνο!</strong> Αν δεν έχετε αποτέλεσμα με το παραπάνω προχωρήστε στην επόμενη ερώτηση και επιστρέψτε εκεί όπου είχατε δυσκολία αργότερα. Αυτή η στρατηγική σας βοηθάει να μην καθυστερήσετε και να απαντήσετε σε όλες τις ερωτήσεις. Καθώς συνεχίζετε, μπορεί να βρείτε λέξεις ή φράσεις στις επόμενες ερωτήσεις που θα σας βοηθήσουν να θυμηθείτε.

<strong>Δουλέψτε γύρω από τη βασική ιδέα!</strong> Το να προσπαθείτε να θυμηθείτε την ακριβή λέξη ή έννοια μπορεί να σας κάνει να «κολλήσετε» χειρότερα. Αντί για αυτό προσπαθήστε να θυμηθείτε το γενικότερο πλαίσιο όπου συναντήσατε την έννοια. Πού βρισκόταν; Σε ποιο κεφάλαιο; Σε ποια σελίδα; Μπορείτε να φέρετε στο νου σας την ακριβή σελίδα του βιβλίου; Αν αυτό δεν σας βοηθήσει, προσπαθήστε να θυμηθείτε άλλες σχετικές έννοιες.

<strong>Πάντα να θυμάστε ότι</strong>: είναι προτιμότερο να γράψετε κάτι έστω και γενικόλογο βασισμένο σε μία κεντρική ιδέα παρά να μην γράψετε τίποτα!