&nbsp;
<h3><strong>1. Παυσίπονα ή/και αντισυλληπτικά</strong></h3>
Το μεγαλύτερο ποσοστό των γυναικών καταπραΰνει τους πόνους της περιόδου με αντισπασμωδικά ή αντιφλεγμονώδη παυσίπονα. Καλό θα είναι να τα καταναλώνετε όταν θα νιώσετε τους πρώτους πόνους, για να προλάβουν να δράσουν. Σε αρκετές περιπτώσεις ο γυναικολόγος μπορεί να χορηγήσει ακόμα και αντισυλληπτικά χάπια στη γυναίκα, των οποίων η χρήση έχει αποδειχθεί αποτελεσματική κατά των πόνων της περιόδου. Προσοχή όμως, σε καμία περίπτωση δεν πρέπει η γυναίκα να πάρει την πρωτοβουλία της λήψης αντισυλληπτικών πριν ρωτήσει τον γυναικολόγο της.
<h3><strong>2. Ζέστη </strong></h3>
Έχει αποδειχθεί πως η ζέστη βοηθά στο να μετριαστούν οι πόνοι της περιόδου. Γεμίστε την μπανιέρα με ζεστό νερό και μείνετε μέσα χαλαρώνοντας την κοιλιά και την μέση σας. Την ίδια δουλειά μπορεί να κάνει και η θερμοφόρα με ζεστό νερό, την οποία τοποθετείτε πάνω στην κοιλιά σας και ανακουφίζει τους πόνους. Φορέστε ζεστά και άνετα ρούχα και μην περπατάτε ξυπόλητες!
<h3><strong>3. Σωστή διατροφή</strong></h3>
Καλό θα είναι κατά τη διάρκεια της περιόδου σας να αποφεύγετε την κατανάλωση ζωικών τροφών αλλά και αλλαντικών πλούσιων σε λιπαρά και να προτιμάτε τα λιπαρά ψάρια καθώς περιέχουν Ωμέγα 3 λιπαρά οξέα, την ουσία που περιορίζει τους εμμηνορρυσιακούς πόνους. Τις δύσκολες αυτές μέρες του μήνα, αποφύγετε τους καφέδες καθώς προκαλούν σπασμούς και επιδυνώνουν τους πόνους. Ακόμα, πείτε "όχι" στην κατανάλωση ζάχαρης και αλατιού. Τέλος, ικανά να εξομαλύνουν τον πόνο θεωρούνται τα όσπρια, τα λαχανικά, τα δημητριακά ολικής αλέσεως και τα αυγά.
<h3><strong>4. Απαλό μασάζ με... αιθέρια έλαια</strong></h3>
Τα αιθέρια έλαια έχουν πολλές θεραπευτικές ιδιότητες. Μπορούν να λειτουργήσουν κατασταλτικά αλλά και προληπτικά. Καλό θα είναι να τα χρησιμοποιήσετε 4 μέρες πριν την περίοδό σας ή μόλις εμφανιστούν τα προειδοποιητικά συμπτώματα. Εκείνα που βοηθούν στην καταπολέμηση της δυσμηνόρροιας είναι το χαμομήλι, η ματζουράνα, το γιασεμί, ο άρκενθος, το κυπαρρίσι και το δενδρολίβανο. Κάντε μασάζ στην κοιλιά σας με κυκλικές κινήσεις από δεξιά προς τα αριστερά μέχρι να απορροφηθεί το αιθέριο έλαιο. Αφού τελειώσετε με το μασάζ σκεπαστείτε με μια κουβέρτα και μείνετε χαλαρές. Μην απογοητευτείτε αν τα αποτελέσματα δεν είναι άμεσα καθώς με λίγη υπομονή θα παρατηρήσετε βελτίωση στις επόμενες περιόδους σας.
<h3><strong>5. Καιρός για λίγη γυμναστική! </strong></h3>
Πολλές γυναίκες έχουν την εντύπωση πως τις δύσκολες μέρες του μήνα δεν πρέπει να γυμνάζονται καθώς αυξάνεται η ροή του αίματος. Παρ'όλα αυτά οι ειδικοί όχι μόνο έχουν δώσει το πράσινο φως στην άσκηση εκείνες τις μέρες, αλλά έχουν διαπιστώσει πως η γυμναστική είναι ικανή να ελλατώσει τους πόνους της περιόδου. Καλή επιλογή είναι η αεροβική γυμναστική καθώς αυξάνει τις φυσικές παυσίπονες ορμόνες του οργανισμού, τις ενδορφίνες. Η σωματική άσκηση, όπως το περπάτημα και το τρέξιμο βοηθάνε στην οξυγόνωση του οργανισμού και την καλύτερη κυκλοφορία του αίματος με αποτέλεσμα τη μείωση των πόνων.
<h3><strong>6. Αφεψήματα και πάλι αφεψήματα!</strong></h3>
Το φασκόμηλο, το χαμομήλι και το τήλιο με τη μορφή αφεψήματος, θεωρούνται τα πιο κατάλληλα βότανα για την ανακούφιση από τους έντονους πόνους της περιόδου. Μπορείτε να τα χρησιμοποιήσετε χωριστά ή και συνδυαστικά για πιο δραστικά αποτελέσματα. Ακόμα, ωφέλιμη για σας θα είναι η κατανάλωσή τους καθ'όλη τη διάρκεια του μήνα και πριν την περίοδό σας ώστε να προετοιμάσουν το έδαφος και να δράσουν καταπραϋντικά κατά τη διάρκεια της εμμήνου ρύσεως.

- See more at: http://www.mama365.gr/7207/dysmhnorroia-symvoyles-antimetopishs-toy-ponoy.html#sthash.rqz9Zncj.dpuf