Η λέξη «ζάχαρη» μέχρι τώρα, είχε αρνητική σημασία για πολλές γυναίκες γιατί εκτός από την γευστική απόλαυση που σου προσφέρει, σου προσθέτει κιλά που δεν ήθελες. Όμως στο τομέα της ομορφιάς η ζάχαρη, έχει πολλά δραστικά στοιχεία που δίνουν στην επιδερμίδα σου την απαραίτητη ενυδάτωση που χρειάζεσαι. Διάβασε παρακάτω, όλα όσα πρέπει να ξέρεις για τη ζάχαρη.

<strong>Ιδιότητες</strong>

Η ζάχαρη περιέχει ένα μοναδικό ενυδατικό σύστημα, του οποίου η σύνθεση είναι παρόμοια με το φυσιολογικό μείγμα υδατανθράκων της εξωτερικής στιβάδας της επιδερμίδας. Το ενυδατικό αυτό σύστημα:

Χαρακτηρίζεται ως «μαγνήτης νερού», γιατί έχει την ικανότητα να δεσμεύει τα μόρια του νερού και να τα συγκρατεί στην επιδερμίδα.

Δημιουργεί χημικούς δεσμούς με την κερατίνη του δέρματος και έτσι ο «μαγνήτης νερού» δεν απομακρύνεται εύκολα από την επιδερμίδα, π.χ. όταν πλένουμε το πρόσωπό μας, παρά μόνο με τη φυσιολογική μηνιαία απολέπιση της επιδερμίδας. Οι υδατάνθρακες, λοιπόν, αυτοί γίνονται μέρος της επιδερμίδας και ενισχύουν μοναδικά την ικανότητά της να συγκρατεί την υγρασία.

Είναι ένα από τα ελάχιστα ενυδατικά συστήματα που έχουν πολύ καλή δράση όταν οι συνηθισμένοι ενυδατικοί παράγοντες αδρανούν, δηλαδή σε αντίξοες συνθήκες χαμηλής υγρασίας περιβάλλοντος (20-50%). Τέτοιες συνθήκες δεν είναι σπάνιες. Αντίθετα, απαντώνται σε όλους τους κλειστούς, κλιματιζόμενους χώρους, στα αεροπλάνα και στα αεροδρόμια και φυσικά κατά τη διάρκεια του καλοκαιριού.

Πλησιάζει εντυπωσιακά τη λειτουργία του φυσιολογικού συστήματος υδατανθράκων της επιδερμίδας, αφού «μιμείται» τη σύσταση και τη λειτουργία του δέρματός μας.

<strong>Πώς χρησιμοποιείται</strong>

Xάρη στις ιδιότητες που αναφέρουμε, η ζάχαρη έχει χρησιμοποιηθεί σε προϊόντα ενυδάτωσης και περιποίησης της επιδερμίδας. Λόγω της μορφής της, όμως, χρησιμοποιείται και για τη δημιουργία κάποιων πίλινγκ απολέπισης. Στο σπίτι, μπορούμε να φτιάξουμε με τη ζάχαρη κάποιες συνταγές για καθαρισμό και απομάκρυνση των επιφανειακών κυττάρων της επιδερμίδας.

<strong>Αρωματική Πούδρα για το Μπάνιο</strong>

Υλικά

1 κούπα μαγειρική σόδα
2 κουταλιές ζάχαρη
1 κουταλάκι κανέλα
1 κουταλάκι τζίντζερ
1 κουταλάκι μπαχαρικό γαρίφαλο

Ανακάτεψε καλά όλα τα υλικά μαζί και φύλαξε το μείγμα σε ένα δοχείο. Ρίξε 2 κουταλιές σε ζεστό νερό και απόλαυσε ένα αρωματικό μπάνιο.

<strong>Απαλά χέρια</strong>

Πάρε μικρή ποσότητα ζάχαρης στις χούφτες σου, ρίξε λίγο χλιαρό νερό και τρίψε τα χέρια σου μεταξύ τους. Ξέπλυνε και άπλωσε μια ενυδατική κρέμα. Τα χέρια σου θα γίνουν ιδιαίτερα απαλά.

<strong>Απολέπιση Σώματος</strong>

Σε ένα μπολ ανάμειξε ίσες ποσότητες ζάχαρης με γάλα, π.χ. 5 κουταλιές ζάχαρη με 5 κουταλιές γάλα. Χρησιμοποίησε το μείγμα σε νωπή επιδερμίδα, με απαλές κυκλικές κινήσεις. Ξέπλυνε και άπλωσε μια ενυδατική κρέμα σώματος. Είναι μια απλή και εύκολη λύση για βελούδινη επιδερμίδα.

&nbsp;

&nbsp;

&nbsp;